"Gure zeruertz berria ez da historia, apokalipsia baizik"\nErdi Aro berri baterantz gindoazela iragarri zuen duela lau urte inguru. Ez alferrik, Globalizazioak: Erdi Aro Berria eta diferentzien itzulera idatzi zuen 2015ean. Koronabirusaren izurriak egiantzaren errematea eman dio iragarpen hari. Utopian ez eta apokalipsiaren kontzientzian jartzen du esperantza, inon jartzekotan. “Guztiok pentsatzeko ordua da; dena beharko dugu, eta denborarik ez dugu”. Literatur kritikatik hasi zen duela dozena urte pasatxo, eta gaurko munduadia eta haren zulo-ertz-argiak pentsatzen dihardu egun: geopolitika, ekonomia, filosofia. Pentsamendua. Kultur ekoizpenen azterketetatik abiatzen da errealitateren disekzio zorrotz bezain sakonak proposatzeko, aho bilorik gabe, probokatzaile zenbaitetan, garaiaren konplexutasun zein erronkei muzin egin gabe.\nJoseba Gabilondo 2017an (argazkia: Dani Blanco).\nMichigango estatua (AEB) ere harrapatu du Koronabirusak. 30.000tik gora kutsatu eta 3.000 hildako inguru ditu gaur-gaurkoz. Detroit hiriburuan gauzak oso “gaitz” daude. “Beltz eta latino asko dago, pobreak, eta jada osasun arazo dezente dituztenak”. Michigan State Universityn irakasle asoziatu bezala dihardu aspaldiko urteetan Joseba Gabilondok (Urretxu, Gipuzkoa, 1963). Ikasketa Penintsularrak irakasten ditu. Ondo ezagutzen du Amerikako Estatu Batuetako errealitatea, 1987an abiatu baitzen hara doktoradutza amaitzera: literatura konparatua eta zinema ikasketak burutu zituen University of Californian, San Diegon. Hollywoodeko blockbuster zinemari eta orduan oraindik ziber/hiperespazioa (Internet) deitzen zenari buruz burutu zuen tesia 1992an. Egunotan etxetik ari da bere ikasleekin lanean. Eta etxetik erantzun ditu galderok, posta elektronikoz, hiru txandatan.\nEzustean harrapatu zaitu izurrite honek?\nBai, denok. Baina izurritearen azaltze konkretuak harrapatu gaitu ezustean. Globalizazioak liburua 2014an idatzi nuen, eta kapitalismoaren krisi gero eta azkarrago hauek dagoeneko argi azaldu nituen; ejertzitoa gara hori aspaldidanik iragartzen genuenok. Ingelesez diogun bezala, the writing was on the wall. Edo txiste borgiar-menardiar bat zilegi balekit, Marxek jada aurreikusi zuen gure 2020ko koronabirusa. Oso zaharra da! Ingalaterra zen XIX. mendeko birus guztien Wuhan zaharra, industrializazioak berak sortzen baitzituen izurriterako kondizioak.\nEzustean han eta hemen agintariek izurriteari aurre egiteko moldeek, kudeaketak?\nEzustean harrapatu nauen agintarien molde eta kudeaketak, edo zehazkiago esanda, txapuzerismoak? Ez, uste dut denok dakigula dagoeneko gobernuen helburuak aspaldi utzi ziola jendea gobernatzea izateari. Esplikazio luzetan sartu gabe, eta horretan EAJ-PSE erabat eredugarriak dira, eliteen kudeatzaile dira egungo gobernuak (euskal oasia munduko 5. hilkorrena da izurrite honetan gaur egun). Topiko zaharretan erori gabe, baina batzuetan esan behar da: egun nahikoa aberastasun dago munduan guztiok oso ondo bizi gaitezen. Beraz, izurritea kudeatzea desegokitasun edo inkonbenientzia iragankor bat baino ez da gobernuentzat. Kinka da berriro ere gure erantzuna zein izango den. Anekdota bat: kongresu amerikarrak 2 trilioi dolarreko pakete bat onartu zuen oraintsu. Bertatik, hiritar amerikar orori 1.200 dolarreko ordainketa etorri zaigu, baina hemen dauden 47.000 milionarioetako bakoitzari milioi eta erdi dolarreko “txekea” (ordainketa eta zerga deskontu forman) ere etorri zaio. Hots, gobernuarena aberatsekiko sozialismoa da. Jendearen gobernua edo kudeaketa “berauek ez matxinatzeko neurriak hartzera” mugatzen da.\nAEBak bihurtu dira pandemiaren foku nagusiena, bere kutsatu, heriotza kopuru eta guzti. AEBen botere hegemonikoaren galeraren beste printza bat? Definitiboa?\nBai, baina ez foku nagusia bihurtu delako. Inperioak oro har oso malguak dira beren populazioak hil edo sakrifikatzeko kinkan suertatzen direnean. Hemen pobreziak urtero ehunka milaka lagun hiltzen ditu eta, neurri handi batean, eliteei eta klase ertainei heriotza horiek ez zaizkie gehiegi inporta izan, ikusezinak bihurtu baititu (adibidez, 1968tik 2011ra 1,4 milioi lagun hil dira AEBetan armak jota; gerra zibilean milioi erdi hildako suertatu ziren bakarrik; pobreen gaixotasun kardiobaskularrak dira AEBetako hiltzailerik handiena). Koronabirusak aldaketa garrantzitsu bat ekarri du, alegia klase ertaina eta elitea ere kutsatu dituela (pan-demia, jende guztia). Eta hor bai, estatu amerikar neoliberalaren mugatasunak argi eta garbi azaldu dira. Baina, eta hau ez dut zinikoki esaten, horrek berak ere inperioko eliteen indartze efektua izan dezake: krisi honetatik aberatsenak indartuta aterako dira. Egiazki, AEBen botere hegemoniko globala 1989tik 2001ra hedatu da bakarrik eta beraz desmitifikatu egin behar dugu (nahiz eta mendebaldean hegemonia kulturala 1945tik izan). Beti egon da talka superpower-en artean. Lehen Gerra Hotza, eta orain Txinaren (bertako eliteen) anbizio hegemoniko ukaezina dela medio, Pazifikoko Gerra Bero berri baten zantzuak ditugu. Eliteko klase txinatarrak mundu hegemonia nahi duela ez dago dudarik. Era berean, birusak azaldu duen bezala, administrazio txinatarrak mendebaldarrak bezain konpetentzia gutxi erakutsi du krisi garaietan. Txinak ere laster jo dezake behea.\nIrailaren 11-k etsai bat zedarritu zien AEBei, eta bide batez mendebaldar zibilizazioari. Oraingo epidemiak?\nEz, inondik ere ez. Egiazko zedarria Txinatik eta Errusiatik dator, alegia herri gehienetan eliteek egin duten gorakadatik. Elite hauen aberaste eta gorakadak sortu du mundu poloanitz berri hau. Kinka da elite horiek beren populazioak nola mobilizatu ahal (ezin) izango dituzten. Horregatik ideologia da egun giltzarri. Trumpek neoliberalismo autoritario bat ondo garatu du (bere arrakasta edo onarpena, inkesten arabera, gora joan da orain arte, %44koa gaur egun) eta ez dakigu neoliberalismoaren forma hegemoniko zaharragoak, neoliberalismo multikulturalista edo progesista deitu izan zaionak (Obamak eta Clintonek haragitzen zutena) epe luzerako galdu duen hegemonia edo berriro ere gaina hartuko dion Trumpenari: azaroko presidente hauteskundeetan ikusiko dugu. Trumpek irabazten badu, eta orain bertan oso posiblea dirudi, neoliberalismo autoritarioen talka bat ikusiko dugu munduan zehar (Txina AEBen kontra, Errusia eta Saudi Arabia aurreko biak elkarren kontra manipulatuz, eta abar), zeinak elite global bat indartuko duen. Guzti horren kontra argi azaldu dena Udaberri Arabiarraz (2011) geroko manifestazioak eta erreboltak dira. Hori izango da egiazko zedarria: herri eta populu gero eta prekarizatuagoek, klase ertaina barne, neoliberalismo progresista edo autoritario poloanitzari emango dioten erantzuna. Hor dago geroaldiko politika aurrerakoi baterako potentzial handiena. Baina oraingoz matxinada horiek piztu eta itzali egiten dira, nazioarteko dinamika geraezin bat sortu gabe. Ikusi eta ikasi beharko dugu feminismotik eta protesta ekologikoetatik, zeintzuek ere kooptazioaren arriskua duten.\nEsan zenuen, eta Erdi Aroa hemen da, bere izurrite eta guzti.\nBai, baina ez uste dugun zentzuan. Hain zuzen, Jean Luc Nancy edo Jose Luis Villacañas bezalako filosofoek argudiatu dute globalizazioak ekarri duen konektibitate ia amaiezina dela izurritearen arrazoia; eta krisia zibilizazio mailakoa dela, “zibilizazionala”. Ez, ez da egia. Konektibitate hori nola kudeatzen den da kontua. Izan ere helburua beti etekin kapitalista hazkor eta mugagabea izan da (EAEn ere sufritzen dugun turismo global eta masiboa da etxeko adibiderik onena). Erdi Aroa ere geuk uste baino askozaz konektatuagoa zegoen eta horregatik Zetaren Bidean hedatu zen Izurrite Beltza (zeinak Eurasiako eta Afrika iparreko populazioaren %30-60 hil zuen).\n"Inperialismo modernoaren biktima izan diren komunitate indigenek dute apokalipsi iragan baten bizipena eta oroimena eta horregatik beraiengandik ikasi behar dugu, berauentzat bigarren apokalipsi bat baita, ez lehenengoa"\nErdi Aroak okerreko teknologia zuen (alkimia, medikuntza aristoteliarra) izurriteari aurre egiteko, baina geuk ere bai. Hots, egungo osasungintzaren azken helburua etekin mugagabea da, eta horregatik gure osasungintzak sintomak sendatzen ditu (gertatzen zaizuna gertatzen zaizula erantzuna beti pilula bat edo ebakuntza bat da). Eta jakina, izurritea Kongon edo Txinako probintzia “atzeratu” batean gertatzen denean bale, baina “etxera” ailegatzen zaigunean argi eta garbi geratzen da “pilularen eta ebakuntzaren” medikuntzak ezin diola aurre egin izurriteari; gurea ere alkimia edo medikuntza aristotelikoa bezain desegokia da (txerto baten zain gaude oraindik ere eta ez dakigu lortuko duten, SARS-ek ez du oraindik sei urte geroago). Eta orain dagoen egiazko krisia zera da, hau ez dela izango ez lehenengo izurritea, ezta azkena ere (Bill Gates bezalako kapitalista itsu batek ere aurreikusi zuen). Edo oraindik ere pasa ez diren “opiazeoen” izurritea (72.000 hildako 2017an AEBetan), edo diabetesaren/odol presio altuaren izurrite kardiobaskularra (800.000 hildako 2016an AEBetan) ez direla desagertuko. Izurrite hauek “sendatzeko” kapitalismoaren hazkuntza ekonomikoa geratu behar dugu eta pobrezia desagerrarazi. Medikuntza hori ez da egun existitzen, “alkimia kapitalista” baliatuz gabiltza beste izurrite hauek kudeatu eta sendatu nahian. Gero eta aurrerapen zientifiko handiagoa egin medikuntzan eta gero eta erdiarotarragoak dirudigu, argiago azaltzen da gure errakuntza “alkimikoa”. Bestalde, eta Silvia Federicik ondo azaldu duen bezala, modernitatean sartzean bakarrik profesionalizatzen da medikuntza, ordura arte, Erdi Aroan, emakumeek zuten osasun jakintza bereganatu eta monopolizatuz. Beste zentzu honetan, Erdi Aroan sartu egin behako genuke.\nGainera, Erdi Arora goaz nazio-estatu soberano (inperialista)-ren eredua desegin delako eta, beraz, soberania eredu orokor bat izan beharrean (estatua da soberanoa), orain soberania forma ugari eta kontraesankorrak ditugulako, gorputzetik mundura. Egun estatuak modernitatean ezarri zigun sexu biologikoa ezartzeari utzi behar izan dio, eta aitzitik gure gorputzaren soberaniaren printzipioa ezartzea lortu dugu (egunetik egunera gorputz mota gehiago dago: gizonezkoak, emakumezkoak, intersexuak, asexualak....) eta Europar Batasunean ikusi dugun bezala, batasun hori ere zartatuta dago. Ipar Europak esan du hegoaldearen krisia ez duela sorosiko, ez dela bere krisia. Greziari egin zioten interbentzio ekonomikoa ere (2015) estatu kolpe bat izan zen, herrialdeak zuen subiranotasuna suntsituz. Hots, mundua berriro ere inperiotan, erresumetan, konderritan, herri franko edo libretan, tributan (Whatsapp, Facebook...) eta gorputz heterogeneotan zatikatzen ari da, non subiranotasun iturri gehiago dauden, estatua ez da bakarra. Gauza bera fundamentalismoekin: egun, barbaroen fedea da nagusi edonon; ilustrazio moderno europarra ere fundamentalismo bihurtu da, erlijio desagertu batekiko nostalgia. Hemen dago Erdi Aroaren erreferentziaren potentzial politikoa: garai historiko horrek feudalismo hierarkiko oso gotor batean amaitu zuen, baina hasi, inperio baten erorketarekin (Erroma) hasi zen mendebaldean (eta Asian, inperio ugariren koexitentziarekin, Txina ez zen hegemonikoa V. mendean). Erdi Aroan desagertu zen esklabismo erromatarra, mundu islamiarrak zientzia ekarri zuen mendebaldera (Kordobatik gora Parisa eta Londresa) eta ordura arte ez zeuden esperimentu politiko ugari egin ziren, itxura erlijiosoak hartu bazituzten ere (arrianismotik komunalismo forma askotara). Gaur egun bi Erdi Aro horiek batera gertatzen ari dira. Ez dakigu zeinetan amaituko dugun, feudala ala postinperial askeagoa. Erdi Aroan sartzen dira euskaldunak historian, hain zuzen euskaldun bezala (lehenago ez dakigu zer ziren/ginen ere, iturri gutxiegi, bertatik egun oraindik bizi-bizian dagoen EAEko lurraldeetako tribuen jatorria, zelta-indoeuroparra ala baskoia-euskalduna).\nBestalde, eta datorkigun egiazko eta azken izurrite hilkorra, krisi ekologikoarena, dela medio, ez dugu jada historia-denbora-kronologia progresuzko zeruertz zabal eta amaiezin bezala pentsatzen (utopia). Apokalipsi bezala pentsatzen dugu: historiaren amaieran desastre global batean amaituko dugun galdetzen diogu gure buruari eta eztabaida horrek definitzen gaitu, geroaldi apokaliptiko baten arabera pentsatzen dugu orainaldia. Eta gainera, oraingo honetan, zientziaren jainko teknologiko-sekularrak ez gaitu salbatuko. Zer gertatuko den? Hain zuzen pentsaezina da, horregatik pasa gara garai apokaliptikotara, non historia kontzeptua bera ere jada ez den aplikagarria. Zenbaitzuk dioten bezala “geroa” iraganeko kontu bat bihurtu da. Seguruenik jendea aterako da bizirik apokalipsi ekologikotik, baina horien geroa guretzat pentsaezina da. Inperialismo modernoaren biktima izan diren komunitate indigenek dute apokalipsi iragan baten bizipena eta oroimena eta horregatik beraiengandik ikasi behar dugu, berauentzat bigarren apokalipsi bat baita, ez lehenengoa (Latinoamerikan datuak eztabaidagarriak badira ere, kalkulatzen da hor nonbait populazioaren %80 edo hil zela XVI-XVII. mendeetan). 2050. urterako egon gaitezke jada (post)apokalipsiaren minean. Egungo pandemia broma bat baino ez da izango konparazioan.\nGlobalizazioaren amaiera iragarri dute/duzue. Globalizazioa amaitzea eta globalizazio neoliberala amaitzea gauza bera al dira ordea?\nEz, globalizazioa amai daiteke eta globalizazio neoliberalak aurrera segi dezake, edo berau ere itzuleragabeko krisialdian sar daiteke. Hots, globalizazioa inperialismo europar-amerikar modernoaren ondorio da. Teorikoki, Francis Fukuyamak amestu bezala, estatu sozialdemokratikoa (ongizatearen estatua) munduan zehar heda zitekeen 1989tik aurrera, Sobietar Batasuna desegin eta gero. David Harveyk ondo azaldu duen bezala, 1970-1980 hamarkadan klase aberats kapitalistak esperimentu batzuk egin eta gero (Txile izan zen lehen laborategia) eta unibertsitate batean pentsamendu ekonomiko zehatz bat garatu eta gero (Chicagoko Unibertsitatea, Milton Friedman) hedatu zen munduan zehar neoliberalismoa eta klase ekonomiko berri bat sortu/indartu zuen doktrina ekonomiko honek: egun plutokrazia ere deitu diezaiokegun %1 hori. Egun AEBetan, goiko familia (household) aberatsenen %1ak, beheko familien %80ak baino aberastasun gehiago du. Portzentaia diferentzia hori pentsaezina zen orain 40 urte! Beraz neoliberalismoa esperimentu oso zehatz eta historiko batzuen ondorio da; hor ez zegoen inebitabilitate historikorik. Horretan Txina bera ere ez da diferente. Eta hain zuzen oso historikoa eta zehatza delako, globalizazio neoliberala desagertu ere egin daiteke: ezinegona gehituz doa munduan zehar eta pandemia amaitzen denean langabetutako jende saldoak eta ejertzitoak izango ditugu. Horrek zer dinamika politiko sortuko duen ez dakigu. Egun pentsatzen ari garen ideia berriek (komunak, gutxiengo soldata unibertsala) pandemia ondoko globalizazio neoliberalean zer efektu izango duten ere ez dakigu. Bada Marxek defendatu zuen lege oinarrizko bat, kapitalismoak bere barne-kontraesanak gehitzen dituela eta azken batean ezingo dituela gainditu. Eta uste dut horrek egia izaten segitzen duela, nahiz eta Mario Zubiagak oraintxe “mekanizista” deitu didan erdi-bromatan. Argi dago, eta horretan Mario eta biok ados gaude, kontraesan horien emaitza edo geroaldia zabalik dagoela, historikoa dela eta ezin dela aurreikusi (proletalgoaren diktadura ez da seguruenik gertatuko). Hor ere geroaldia oso erdiarotarra izango da. Eta hor dago gure mobilizazio politikoen aukera; gauzak aldatu ditzakegu. Horregatik 2008az geroko errebolten eta manifestazioen garrantzia, feminismoarena, borroka ekologistarena.\n"Pentsatu nahiko nuke intelektualismo hipermediatiko eta elitistaren amaieraren hasiera ikusten ari garela"\nBi Erdi Aro posible marrazten zenituen: barbaroa edo feudala. Pandemia honen ostean norantz goaz?\nEz dakigu. Bi pentsamendu korronte edo bando sortzen ari dira: kapitalismo neoliberalak ezingo diola pandemiak eragindako krisi estrukturalari erantzun defendatzen dutenak (Slavoj Zizek, eta abar.) eta krisi horretatik neoliberalismoa indartuta aterako dela argudiatzen dutenak (Byung-Chul Han, David Harvey…). Ni-neu, zoritxarrez, bigarren bandokoa naiz.\nEudald Carbonell arkeologo eta antropologo katalanak esan berri du birusarena azken abisua duela gizakiak, kolapsoa helduko ez bada. Kolapsoaren ataritan gaude?\nInondik ere ez. Kolapsoa oso poliki eta argi ikusiko dugu, krisi puntual eta hazkor bezala. Hor nonbait 2050 urtera gure seme-alabak hurbiltzen diren bezala (neuk bizirik segitzen badut, 87 urte izango ditut eta espero dut oso lasai aurre egitea edozein apokalipsiri). Arazo nagusia belaunaldi berriarena da. Ez dut inozokeriarik esan nahi, baina uste dut alderdi baikorra zera dela, gizarte esperimentu asko eta desberdinak egiteko aukera izango dugula orain krisiak ugaritu ahala. Zientziak eta teknologiak arazo ekologikoa konponduko duela pentsatzen dutenen bandoa murriztuz doa, zientzia kapitalista bera baita arazoa ahalbidetzen duena. Baina izan gaitezen egiatiak: inork ez daki. Hau kalkulu eta probabilitate asmaketa ariketa bat da, historia eta marxismoa abiapuntu hartuz.\nPandemiaren harira idatzi duzun Apocalipsis, biopolítica y estado destituyente: la precarización en tiempos de cólera testuan eraldaketarako tresnatzat jotzen duzu apokalipsiaren kontzientzia nolabait, ikuspegi errenazentista utopikoaren eta ilustratuaren kontrakarrean.\nPentsamentu-logika apokaliptikoak etikoki eta politikoki koherenteagoak izatera bultzatzen gaitu. Ezin dugu “pilota aurrerantz bota” geroan arazoak konponduko diren esperantza utopiko inozoan babesturik. Datorkigun krisiari aurre egin behar diogu, nahi izan ala ez. Hor dago pentsamendu apokaliptikoaren abantaila: errealistagoa da. 1.000. urtean ere, hura apokalipsi erlijiosoa bazen ere, argi ikusi zen zein puntutaraino bortxatu zuen jendea bere errutina erosoetatik atera eta eraldaketa errotikakoak (erlijosoak) egitera. Gure zeruertz berria ez da historia, apokalipsia baizik (oso zentzu materialista batean, ez sensatzionalista). Eta bestela begiratu gaur 5-6 urte dituzten umeei (2050rako helduak izango direnei). Hor dago apokalipsia.\nBada aitzitik ilustrazio berri baten beharraz diharduenik, Marina Garces, esaterako, Nova il·lustració radical-ekin; edo Anjel Lertxundi humanismoa berreskuratzeaz ari denean...\nBai, jakina. Egun denerako proposamenak daude, sekula baino gehiago idazten eta irakurtzen dugu ironikoki. Zizek, Badiou eta abarrak ere zaku horretan sar daitezke, diferentziak diferentzia. Argi eta garbi esan behar da: ilustrazio berri bat beti ere atzeranzko pentsamendu kontserbatzailea da. Europatik kanpora inori ez zaio interesatzen eta Europaren agonia amaiezinaren adierazpen argiena da. Egun pentsamendua denon artean eraiki behar dugu; Europa gutxiengo oso dudakorra da egungo mundu global zabalean. Eta beste pentsamendu posteuropar honen ezaugarririk nagusienak ez du izan behar arrazionalismo indibidualista, inondik ere ez. Ikusi non amaitu dugun. Bada garaia zilbor europarrari begiratzeari uzteko eta kanpokoek zer dioten entzuteko.\nPentsalariari bazka ematen al dio pandemiak?\nBai, denoi ezta? Uste dut ez dugula aspaldian horrenbeste pentsatu! Denok bihurtu gara intelektual ezin beharrean. Eta guztion erantzukizuna da ideia horiek plazaratzea, Whatsappez edo Twitterrez bada ere, lerro bat edo meme bat bada ere. Hau da pentsamendu komunaren garaia.\nTestuak trumilka ari dira azaltzen garaiotan. Are, baita liburuak ere, Zizekena esaterako. Garai presazko eta hiperteknologizatuen kritika egiten duten pentsalariak ere ez al dira erortzen dinamika presazko horren zepoan?\nErabat! Zizekek dio hain zuzen neoliberalismoak eskatzen duen hiperprodukzio joerak alde batera uzteko aukera eman digula lehenengo aldiz izurriteak, baina gero bera da filosofo hiperproduzitzaile (neoliberal) nagusia! Bera beti izan da konpultsiboa, baina hain zuzen orain berak defendatu du konpultsio hori eten behar dugula. Gauza bat da pentsatzea eta pentsamendu hori plazaratzea (egun tabernarik edo eskolarik ez dugunez, Interneten plazaratzea beste erremediorik geratzen ez zaigun pentsamentu hori). Beste bat da plazaratze hori era kalkulatuan autopromozio merkantilizatu bezala azaltzea (erosi nire liburua! Neurea da teoria bakar eta zuzena!). Egun denok pentsatu behar dugu, baina pentsamendu hori batez ere konpartitu egin behar dugu eta ez liburu forman pentsamendu bukatu eta kanoniko bezala, produktu bezala, aurkeztu eta sustatu!\nZeu ere sorkuntza aro oparoan zaude. Pentsalari konpultsibotzat duzu zeure burua?\nEz. Nahikoa ikasi arte, zerbait egiazki esateko neukala erabaki arte itxaron dut liburuak argitaratzen hasteko. 43 urterekin argitaratu nuen nire lehen lan akademikoa (Nazioaren hondarrak: euskal literatura garaikidearen historia postnazional baterako hastapenak, 2006) eta, beraz, konpultsioak ez nau azkar argitaratzera eraman nahitaez (kideak ditut 20 eta piko urterekin liburuak argitaratu zituztenak; neuk 28 urterekin langabezia zela medio kronika liburu bat atera nuen eta kito: Kaliforniatik bihotzez). Neure motorra jakin-min aseezina da, konpultsioa baino. Gainera nire kasuan konpultsioak biografia oso sozioekonomiko bat du. Etxean bi liburu genituen: Manual del ebanista eta El libro del hogar. Gero “kajadeahorrosak” Barojaren Aviraneta o la vida de un aventurero oparitu zigun aurrezki batzuk zirela medio (etxean diskoak luxu burges behargabea ziren; irratia eta telebista kanal bakarrekoa eta pozik!). Eta hor amaitzen zen etxeko kultura idatzia (beno eta Diario Vasco). Gainera gurasoak zaharrak nituen eta sasoian hori desabantaila eta lotsa-iturri bezala ikusten banuen ere, hazi ahala eta atzerantz begiratuz, izugarrizko abantaila intelektuala izan da, beti ere beren lehenaldiko mundu baserritar bergararraz mintzatzen baitziren, eta ancien regime edo Erdi Aro luzatu baten azken printzak etxeko gurasoen elkarrizketetan entzun eta pentsatu nituen (gurasoen artean gai faboritoa heriotza zen, Diario Vascoko nekrologikei buruz hitz egitea, ehunka lagun eta erlazio gogoratuz, genealogia zaharrak berreraikiz, ahozko literatura genero sofistikatua zen). Hazi, gainera, 1980ko Errenteria borrokalarian egin nintzen. Guzti horrek inoiz aseko ez den jakinmin bat sortzen dizu, egiazko gose intelektuala, gehiago jakin nahi izatea euskal historia subalterno horri erantzuteko, berarekiko erantzukizun politikoz; egun ere horrek gidatzen nau nire idazketan.\nEz al dugu bizi izan bete-betean pentsamenduaren espektakularizazioa, Guy Deborden hura pentsamenduaren arlora ekarriz?\nBai. Erdi Arora itzuli gara. Aita (ama) santuak ditugu filosofiaren eliza berrian, eta beraz gure lanak idaztean beti gaude bortxatuta esatera, Done Butlerrek dioen bezala, Elizako aita txit saindu Badiouk dioen bezala... Hots kanonizitate espektakular batean sartu gara. Eta ez dut inoiz ikusi metaketa kapitalistaren aurka idazten duten autore hauek zer egiten duten horrenbeste salmenta irabazirekin. Kasurik niretzat erridikulu baina era berean esangarriena zera litzateke: Toni Negrik eta Hardtek Commonwealth liburua (Komunak, alegia herriko ondasuna) atera zuten. Doako ondasun konpartituen apologia egin eta gero, liburua Harvard University Presseren argitaratu zuten, salgai pribatu eta etekin-sortzaile bezala! Oraintxe begiratu dut: 24 dolar eskatzen dituzte! Eta zergatik ez liburua webean jarri doan? Gainera, egitura espektakularizatu-hierarkiko-pribatu hau maila guztietara hedatzen da. Euskal Herrian ere badago elite intelektual espektakular bat, postmarxismoan, feminismoan, queer teorian, diskurtso dekolonialean, soziologian, filosofian.... Guztiok gara sistema horren morroi, esplizituki onartu ala ez. Espektakulartasun hori subiranotasun gabezia/heterogeneotasunaren ondorio da: puntakoek bereganatzen dute soberania osoa eta horregatik dira ikusgarrienak (“winners take all”-en logika da).\nPentsalari izarrak dira, esaterako, Zizek eta Chul Han, Chul Han eta Zizek. Hiper-mediatikoak. Nolabait pentsamenduaren star system-aren kide, kapitalismoaren eta indibidualismoaren gizarte ereduaren kritikoak badira ere.\nBai. Eta uste dut era berean, biak direla pentsamendu jada zaharkitu baten adierazle. Hanek idatzi duen azken artikuluak, adibidez, nahiz eta amaieran kritika bat egin, autoritarismo “asiarraren” defentsa inplizitu bat egiten du artikuluan zehar. Zizekek eta Badiouk ere ezkerreko Thatcher edo Trump bat behar dugula dioskute. Baina 2008 ondoko errebolta edo manifestazio gehienek, hala nola feminismoak eta ekologismoak, argi azaltzen digutena zera da, autoritarismorik gabeko politika batera joan behar dugula (teknikoki esanda jaun edo master gabea). Horrek ez du esan nahi arazoak ez dituenik logika politiko berri honek, baina beste mota batekoa da. Hori pentsatzea tokatzen zaigu, ekologiatik, feminismotik, eta erreboltaren populismo aurrerakoitik abiaturik. Pentsatu nahiko nuke intelektualismo hipermediatiko eta elitistaren amaieraren hasiera ikusten ari garela.\n"Ezkerrekook gutxiago sinisten dugu ideien indarrean, eskuinekoek baino; horretan egiazki eta paradoxikoki anti-intelektuala ezkerra da. Eta hori hutsegite handi bat da. Steve Bannon dugu beste adibide on bat"\nPentsalariei zer dagokie krisi garaian: dagoena ondo pentsatzea, ala etorkizuneko prospekzioak egitea?\nZizekek esaten duen bezala “yes, please!” Alegia biak. Momentu honetan dena behar dugu. Ez daukagu asti handirik (urtebete), gehienez neolibealismoak berak ere bere esperimentu eta proposamen guztiak saiatu eta onena indartu arte (eta horiek dirua xahutu ahala dute!). Adibidez German Canok eta Lucia Cadahiak oso artikulu zorrotza eta azkarra atera dute aurreko proposamen askoren aurka (tartean Paul Preciadoren teorien aurka). Bale, baina nahiz eta ados egon analisiaren gehiengoarekin, azkenean artikuluak halako polizia foucaultiarraren lana egiten du (Done Foucault txit saindua gaizki ulertu duzue, aitortu heterodoxia, belaunikatu eta damutu!). Gauden garaiotan agian hori ere behar dugu, baina ortodoxiak indartu beharrean, pentsamenduaren polizia lana egin beharrean, egiazki hor kanpoan dagoen guztia irakurri behar dugu, interesez eta ahalik eta erabilera zuhurrena, azkarrena eta emankorrena egiteko. Gutxiengo soldata unibertsala, bai ala ez? Bota! Eztabaidak berak erabakiko du gai hori garrantzitsua den ala ez. Zaintza, nola? Jule Goikoetxeak oso proposamen interesgarria bota du. Ejertzitoak kendu eta ospitale edo osasun sistema zabalagoak eraiki behar ditugu? Hiriak abandonatu behar ditugu eta era barreiatu txikiagotan bizi, herrixketan? The Amazon Era-n sartu al gara? Gure gorputzak medikuntza eta biopolitika estatistiko baten eranskin bihurtuko al dira? HIESaren ondoren gorputzak ere distantziaren bidez berregituratu baziren, gorputz ikusgarriago baina distantziatuagoak bihurtuz (gorputz gihartsu kulturalista), orain ere antzeko distantziamendu espektakular batera joko al dugu? Gure arimen digitalizazio hazkorrari utzi behar diogu ala politika birtual berri bat bultzatu? Estatuak hiperospital-kartzela bihurtuko al dira? Salbuespen estatu gogorragoetan amaituko al dugu? Eta Hego Globala? Pandemia ez da oraindik iritsi bertara maila berean eta ez dakigu zer gertatuko den; baina Hego Globala kontuan hartzen ez badugu, agian izurrite honek urteak iraungo ditu, bertatik birritan birsortuko baita! Pandemia bera hiperobjektu bat al da? Beraz nire gomendioa: Pentsatu! Hitz egin! Idatzi! Espresatu! Hanka sartu! Egun, guztiaren beharra dugu! Ez daukagu asti handirik.\nZizek/Chul Hanera itzuliz; batak dio kapitalismo gogorragoa, gizarte autoritario eta kontrolatuagoak etorriko direla; besteak komunismo berri baterako aukera izango dela. Bi aukera horiek baino ez?\nKoronabirusak zerbait azaldu badigu hori da: historiaren joera orokorrak sorpresaz hartu ez bagaitu ere, izurritea historia aurreikusi honen parte bazen ere, inork ez zuela urtarrilean argi ikusi nolako ondorioak izango zituen (eta izango dituen). Beraz, ez, aukera askozaz gehiago dago. Adibidez, goian aipatu dudan hori: urteetarako izurritea izatea, Izurrite Beltzarekin gertatu zen bezala (1346an hasi eta azken berpiztea 1671an amaitu zen), Hego Globalari kasu egiten ez badiogu. Birusa mutatu egin daiteke. Berriro ere herri erreboltak has daitezke munduan zehar. Agian ideia aurrerakoi batzuek lehen inoiz izan ez duten babes herrikoia jaso dezakete. Iraultza frantsesa ere ez zen mugimendu planifikatu bat izan, ezarian-ezarian konexiorik ez zuten gertakari ugari eta heterogeneoen arteko elkar-hartze oso historikoa izan zen (jakina, horretarako baldintzak ere bazeuden). Egun irteera diferente askotarako aukera dago. Interesgarria izango da hemendik urtebetera atzera begiratzea (bizirik segitzen badugu).\nTradizio marxista zein postmarxistatik, zentzu zabalago batean, ezkerreko ikuspegi eraldatzaile batetik, geratzen da alternatiba posiblerik jorratzeko? Edo agortu ditu guztiak?\nEz, marxismoa, feminismoa edo pentsamentu dekoloniala bezala, abiapuntu nahiko amaiezina da, izan ere egungo arazoak pentsatzen laguntzen segitzen du. Agian geu, belaunaldi bat, agortu gara, baina ez pentsamendua bera.\nIgartzen da nazioartean zein gure ingurumarian pentsamendu korronte post-ekiko (postmodernitatea, postmarxismoa, post-estrukturalismoa...) akidura moduko bat ere, eta gatazka materialista ukigarriekiko itzulera bat. Post-a ere agortzen ari da, edo eman dezake gehiago?\nPost-a hasieratik zegoen agortuta, baina hain zuzen, besterik ez zegoenez, post-arekin segitu behar izan dugu eta segitzen dugu gaur arte. Hots, post- horrek azpimarratzen duena ezintasun bat da. Post-ak aitortzen du gure historia eta pentsamendua modernitatearen ondotik datorrela, horren postean/ondoan kokatzen gaituela, baina oraindik ere inork ez du oso argi gure garaia zertan datzan (globalizazioa, antropozenoa, kapitalismo berantiarra, subjektu anitzen garaia, postmodernitatea... aurreko guztiak, batzuk bakarrik) eta nola pentsatu behar dugun. Eta horretan gautza oraindik ere. Baina egia da momentu “materialistago” batera pasatu garela pentsamenduan kapitalismo neoliberalaren efektu prekarizatzaile oso materialak gero eta gehiago hedatu ahala, nahiz eta neuk “fenomenologia italiarra” deritzodan pentsamendu modakoa (Agamben, Berardi, Esposito, Negri azkena...) oso idealista eta ahula den. Argiago azalduko da idealismo ahul hori, mozkorraldi teoriko italiarra pasatzen zaigunean. Feminismotik, dekolonialitateik eta postmarxismotik dator oraindik ere pentsamendu interesgarriena: komunak, zaintza, prekarizazioa, nekropolitika, migrazioa, kapitalismo berantiarra.\nGurean badira estatuaren ezinbestekotasuna aldarrikatzen dutenak (Jule Goikoetxea...), badira desazkundean eta kooperatibismo komunitarioan fokua jartzen dutenak (Azkarraga Etxagibel...). Non kokatzen zara zu?\nBerriro ere, galdera horiek, intentzio onez eginda badaude ere, oso ideologikoak dira. Alegia, denok ezagutzen dugu beste galdera horren ideologikotasuna: zer nahi duzu mediku on bat al mediku euskaldun bat? Goian eman didazun alternatiba hori ere horrelakoa da, ulertzen badut ere. Jule Goikoetxeak ez du euskal estatu kapitalista neoliberal heteropatriarkal bat nahi eta Azkarraga Etxagibelek ere ez du, suposatzen dut (ez dut bere liburua irakurri, iruzkinak bakarrik), kooperatibismoa estatu espainiar inperialista eta monokultural batean nahi. Imanol Galfarsorok esango luke hobe euskal estatu neoliberal bat estatu-gabezia baino, eta neu ados. Goikoetxearen eta ingurukoen pentsamenduak oso muga politiko argia du: euskal estatu bat lortuta ere (Europa kontra legoke) nola baliatu bere subiranotasun mugatua, Munduko Bankuak edo Nazioarteko Diru Funtsak estatu kolpe bat arazorik gabe eman diezazukeen momentuan (gogoratu Grezia 2015ean edo bolivarismo latinoamerikarra). Inork ez du, neuk dakidanez, erantzun garbi bat. Azkarraga Etxagibeli ere antzeko galdera bat egin dakioke, bere kooperatibismo humanista nola garatu kapitalismo neoliberalak jan ez dezan? Agian tronpatzen naiz eta erantzun diote arazo honi, baina neuk ez dut irakurri. Nazioarteko elkartasuna kontzeptu huts bat da egun. Egungo egoeraren abantaila zera da, oso esperimentu desberdinak ikusiko ditugula, eta historiak goian eman didazuna bezalako alternatiba horiek zentzugabe bihurtuko dituela. Jada progresoaren trenbidetik deskarrilatu den historia norantzagabe batean gaude (Walter Benjamin) eta zabaltasun hau pentsatu behar dugu batez ere orain. Gobernuek erakutsi duten inprobisazio joera txapuzero eta itsuaren aurrean gure ideiek izan behar dute argia.\nGure diozunean esan nahi duzu pentsalariena, jendearena? Pentsalarien ideiak iristen dira jendearengana?\nBai, iristen dira, “eztanda atzeratuko bonben” antzera: 10, 20, 40 urte beranduago. Eta batez ere irakaskuntzaren bide luze eta konplexuaren bidetik. Ez da kasualitatea AEBetako gazteria unibertsitarioa beste belaunaldi guztiak baino aurrerakoiagoa izatea. Progreak unibertsitate oso elitista batean 1970ko hamarkadan sartu ziren (eta sartzen segitu genuen gero) eta egoera errotik aldatu zuten, nahiz eta gero, jakina, neoliberalismoak erabat berregituratu jakintzaren marko hori (hortik intelektual espektakularren indarra). Egia da unibertsitatearen potentzial aurrerakoia amaitu dela; berriro ere post-aren dileman gaude harrapatuta. Eta alderdi politikoen bidez ere iristen dira ideiak. Baina gure lana epe luzerakoa da, ez du momentuan inongo eraginik eta ez luke hala izan beharrik ere. Bestela esanda, uste duzu ETA edota EAJ gertatuko zirela Euskal Herrian libururik/pentsamendurik gabe? Uste duzu zazpi probintzien Euskal Herria “betiko” kontzeptu ahistoriko bat dela, beti begibistakoa dela? Ez, norbaitek sortu, idatzi eta irakatsi du (Axular > Larramendi > Xaho + Abadia). Horretan oso erradikala naiz. Behin irakurri nion intelektual frantses erromantiko erreakzionario bati (ahaztu dut izena eta harrez gero ezin izan dut berriz topatu), iraultza ororen atzean liburu bat dagoela, eta garai digitaletan arazoa konplexuagoa bada ere, arrazoi zuen. Zergatik uste duzu eskuinak horrenbeste diru gastatzen duela bere think-tank-etan? Badakizu nor dagoen inperialismo gaztelar erdiarotarraren proiektuaren atzean, egundaino nazionalismo espainiarra errotu duena? Euskaldun nafar bat, Jimenez de Rada, eta batez ere bere De Rebus Hispaniae. Are, gure diodanean, Whatsappeko, Facebookeko eta Twitterreko elkarrizketak ere kontuan hartzen ditut, izan ere, egun zentzurik postmarxistenean, egiazko borroka politikoa ideologikoa da eta diskurtsiboa. Denok parte hartzen ari gara, jainkoari esker. Hor sartzen dira baita ere fake-newsa, postegia eta abarrak, estrategia politiko diskurtsibo bezala. Baina hain zuzen, hori dena sortu badu eskuinak, diskurtsoaren indarrean sinisten duelako da. Ezkerrekook gutxiago sinisten dugu ideien indarrean eskuinekoek baino; horretan egiazki eta paradoxikoki anti-intelektuala ezkerra da. Eta hori hutsegite handi bat da. Steve Bannon dugu beste adibide on bat.\nEz zen asmoa Goikoetxearen estatuaren aldeko aldarria eta Azkarragaren komunitarismo kooperatiboarena kontrajartzea, alternatiba desberdinen zerrendatze bat enumeratzen hastea baizik. Baina azkenean, ez ote diren sistema hegemoniko eta alternatiba guztien talka dialektiko guztiak putzu ilun berean erortzen.\nBai, denok gaude putzu ilun horretan. Eta inork ez dauka putzutik ateratzeko mapa edo gidaliburu argia, onartua, konbentzigarria; ideiak, zantzuak ditugu, baina ez programa argi bat. Baina horregatik diot, egun alternatiba edo oposizio horiek ez direla egiazki ideologikoki esanguratsuak, desafioa orokorragoa baita, eta denok “putzu” berean segitzen baitugu.\nErredukzionismo xinple eta akaso probokatzaile bat eginez, auzotik eta baratzetik haragoko kudeaketa moldeek ba al dakarte bizitza eredu 'bizigarririk'?\nErantzun leiala: ez dakigu. Globalizazioak liburuan dilema hori planteatzen dut eta irtenbide (hegeliar) posible bat. Baina hain zuzen ez dakigulako, bietara ibili behar gara. Erantzuna, jakina, hibrido bat izango da. Gainera eredu mota klase guztiak proposa daitezke, baina azkenean historiak berak ezustean eta itsumustuan inposatzen ditu erantzunak. Ideiala, jakina, auzo-baratzean geratzea da. Baina, adibidez, Internet globalari eutsi dakioke horrela? Nola aurre egin auzo-baratzetik kanpotik etorri daitekeen eraso militar inperialista bati? Alegia, auzo-baratzeak unibertsala izan behar du (kontzeptualki eta normatiboki) funtzionatuko badu. Eta hor dago kinka. Argi dago estatua egun ez dela erantzuna, nahiz eta mobilizatu behar izan duen koronabirusa kudeatzeko. Post-estatu bat behar dugu, eta jakina, post horrek berriro diosku oso gutxi dakigula.\nKanal hauetan artxibatua: Covid-19ren biharamunari so | Filosofia\nFrantziako Gobernuaren lege-proiektua Senatuan eztabaidatuko dute urriaren 28an. Nahiz eta gehiengoak bat egin neurriarekin, hainbat herritar dabiltza neurri honen kontra borrokan, kolektiboki antolatuz.\nEAEko LABI ospetsuaren azken saioaren bezperan hartu gaitu, EHUn dituen bulegoetako batean. Legelaria eta Administrazio Zuzenbideko irakaslea da Iñigo Urrutia Libarona (Jatabe, Bizkaia, 1966). Gaur egun unibertsitateko Aldezlea ere bada, hots, bertako kideen babeslea... [+]\nEAEko Lehen Hezkuntzako haurrei gainontzeko pertsona guztiei onartzen zaizkien eskubideak onartzea, horixe da Haurrak Ere Bai sarearen eskaria.


← Georgios Rallis - Tzannis Tzannetakis (en) →\n← Georgios Mavros (en) - Georgios Rallis →\nZygmunt Mineyko (aitona)\nGeorgios Papandreuren semea zen. Kontseilu ministroa (1964), eta Ekonomia eta Koordinazio ministroa (1965) izan zen bere aita lehen ministroa zelarik. Koronelen estatu kolpearen garaian (1967ko apirila) preso hartu zuten. Kartzelatik atera ondoren erbestera joan zen eta PAK (Askapen Mugimendu Panheleniarra) antolatu zuen.\n1974. urtean Greziara itzuli zen eta PASOK (Alderdi Sozialista Panheleniarra) sortu zuen. 1981. urtean, sozialistak garaile atera ondoren, lehen ministroa izan zen. 1989. urteko hauteskundeak galdu zituen, baina 1993ko urriko hauteskunde orokorretan berriro eskuratu zuen aginpidea. 1993an berriz izendatu zuten lehen ministro, eta 1994an gobernu berria osatu zuen. Urte horren amaieran uko egin zion errepublikako lehendakaritzara aurkezteari. 1995eko irailean berriz ere berregituratu zuen bere gobernua, eta berak bideratutako kanpoko politikari eta politika ekonomikoari buruz kritiko agertu ziren zenbait ministro baztertu zituen. 1996an, bera gaixo zegoelarik, krisi bat sortu zen PASOK alderdian eta, urte bereko urtarrilean, dimisioa eman zuen lehen ministro gisa.\nOrriaren azken aldaketa: 14 abendua 2021, 21:37.


0EA7528A-23BD-416B-BD86-644307E92CFE – Gaizka Peñafiel Dañobeitia\nWritten by gaizkapenafiel\n@izaroandres eta bere banda atzo Aian, espezial!\nAurreko asteburuko argazki batzuk, Iñaki Palacios & The Gael’s. Asko merezi duen ikuskizuna.\nUrteko lehen kontzertua atzo @_iniaki_ eta bere bandarekin. #baltik disko berria zuzenean aurkeztu zuten Gasteizko ur-biltegian, irlandar kutsuko melodiak gurera ekarriz. Argietan @entzunargikin egonda gozatu baino ez dugu egiten argazkilariok. Ikuskizun borobila!\n...elurra teilatuan, trikia lepoan, ibili beharko degu, aurtengo neguan...\n@esnebeltza atzo @doka_antzokia|n, itzel!\n@esnebeltza atzo Gasteizko @kubikvitoria aretoan, latza!\nHortxe trikitiarekin @goazenofiziala|ren disko berrian musikari bikainez inguraturik.\nZelako erakustaldi musikala aurreko larunbatean @itsasoelizagoien|ek @carlosnunez_oficial|en kontzertuan emandakoa. Trikiti bakarrarekin ez dakit zenbat tonutan jotzen, teknika eta tresnaren ezagutza aparta erakutsiz. Oso gutxiren esku dago hori. Bejondeizula!\nZORIONAK @kafe_antzokia! Zenbat egun eta gau gogoangarri bertan, batzutan oholtzan eta sarritan jendartean. Musikari, argazkilari zein bezero bezala, beti primeran. Beste 25 urte behintzat bete ditzazuela.\nDuela 20 urte baino gehiago mundu mailan ezaguna @carlosnunez_oficial jarraitzen eta miresten. Ohorea izan zen atzo bere emanaldian argazkiak egitea eta elkar ezagutzea @itsasoelizagoien|i esker. Eskerrik asko @aiaturismoa nigan jarritako konfiantzagatik.\nAzken @aikor.aldizkaria|rako idatzi dudan artikulua, Albo-kalteak\nOhorea da @alosquartet taldearen disko berrian, beste argazkilari batzuekin batera, irudietan parte hartzea. Kepa Junkeraren kontzertuetan ezagutu nituen duela 17 bat urte eta orduztik atera dituzten diskoak asko gozatu ditut. 2013an, Esne Beltzaren GORA diskoaren grabaketan, hurbilagotik entzun nituen estudioan eta izugarria iruditu zitzaidan. Zinez miresten ditut musikatzar hauek eta plazera da entzumenerako egiten dutena.\nIZARO – Aia\nIÑAKI PALACIOS & THE GAEL’S – Gasteiz\nESNE BELTZA – Doka\nESNE BELTZA – Kubik\nbartzelona berri txarrak bideoklipa bilbo diskoa donostia durangoko azoka esne beltza gatibu huntza ikusi arte inpernuko kepa junkera kontzertua lezama Naiz oxabi plateruena trikitixa xabi solano


Ferrazek bidalitako mezuekin aste osoan zehar argi geratu da PSOEk ez zuela begi onez ikusten PSN Nafarroako Gobernuko lehendakaritza lortzeko saiakeran aritzea. Filtrazioez gain, Carmen Calvo Espainiako Gobernuko lehendakariordea eta Jose Luis Abalos ministroak PSNren bidearen aurkako adierazpen argiak egin zituzten.\nLehenak esan zuen itun autonomikoak militantziak berretsi behar zituela, baina azken hitza zuzendaritza federalak duela, hau da, Ferrazek. Bigarrenaren aburuz, Javier Esparzak egindako eskaintza –NSren abstentzia Sanchezen inbestiduran Nafarroako Gobernuko lehendakaritzaren truke– oso zentzuzkoa zen eta kontuan hartzekoa. Ur hotza kolkotik behera, horixe ziren agintari sozialisten hitzak PSNrentzat.\nOstegun arratsaldean, ordea, gauzak apur bat aldatu ziren, edo askotxo, batek daki. Espainiako erregearekin bildu ondoren, Nafarroaz galdetu eta Pedro Sanchezek esan zuen PSOE eta PSN posizio berean zirela, hots, “Bildurekin ez dago inolako akordiorik”. Eta Navarra Suma eta Esparzarekiko zera: “Egiten ari garen errondan dagokionean bilduko gara berarekin eta orduan argituko digu zer posizio duen nire inbestidurarekiko”. Argi zegoen, baina argiago geratzen da orain, Sanchezen inbestidura korapiloa askatu arte ez da Chiviterena argituko.\nEta Nafarroako itunen azken erabakia non da? Tinko mintzo zen Sanchez: “Militanteengan, hala dago arautua alderdiko estatutuetan, beraz, hor ez dago inolako eztabaidarik”. Baina kazetariek jarraitzen zuten EH Bilduren balizko abstentzioarekin, hori ere Madrilen esku balego bezala: “Guk ez dugu itunik egingo Bildurekin”.\nDenak jarraitzen du airean, eta Sanchezek ez zuen esan ez bai ez ez, baina PSNk oxigeno pixka bat ahoratu du foru gobernuko lehendakaritza lortzeko elkarrizketetan.\nKanal hauetan artxibatua: Udal eta foru hauteskundeak 2019 | Nafarroako politika | PSN


Orain arteko saiorik onenean, Colina nagusi | El Diario Vasco\nCulturasOrain arteko saiorik onenean, Colina nagusi\nOrain arteko saiorik onenean, Colina nagusi\nSei bertsolariak oso fin jardun ziren atzoeta entzulegoaktxalo zaparradekin eskertu zuen\nBIANDITZ IRAOLAAMURRIO Lunes, 20 noviembre 2017, 10:12\nSustrai Colinak irabazi du Amurrioko saioa. Saio polita izan zen atzokoa, orain arteko entzungarriena, hasi eta bukatu goitik egin baitzuen; sei bertsolariak oso erregular, bikain aritu ziren, eta entzulegoak txalo zaparradekin eskertu zuen behin baino gehiagotan.\nColina 701 izan zen garaile, eta bigarren gelditu zen, 694,5ekin, Beñat Gaztelumendi. Honela osatu zen sailkapena: hirugarren, Jon Maia (681,5); laugarren, Nerea Ibarzabal (675,5); bosgarren, Jon Martin (668,5) eta seigarren Etxahun Lekue (615).\nZortziko txikian lehen bi sailkatuak batera aritu ziren. Beñat Gaztelumendi aireportuan zen, Colina poliziarekin segurtasun kontrola pasatzen. Hirugarrenez pasarazi zuen metal detektagailutik, eta hirugarrenez jo du gailuak. Kexaka hasi zen añorgarra: «Hau da zalaparta ta hau da iskanbila / nik galtzetan ez dauzkat bada gauza pila / ez zera ba ondotik ariko mutila / ni biluzik jartzeko aitzakia bila». Colinak arrazoia eman zion: «Pentsatu behar zenuen gaur baino lehenago / begiz jota eukitzen dut bat ilararo / aitzaki bila nabil klaro Beñat klaro / eta zu laztantzeko desiatzen nago». Gaztelumendik autoritate handiegirik zuenik ez zuela ematen bota zion orduan: «Ez nago ziur hori aguanta nezakeen / laztandu nahi nauzula zabiltza esaten / sobran kabitzen zera uniforme baten / Sustrai beldur handirik ez dezu ematen». Ez zen beldur kontua, ordea, Colinaren ustez: «Orain artean ez dut nik inor birrindu / beraz kantzontziloak lurrakin berdindu / ikutu zaitut eta ia maitemindu / zure detektoreak pi-pi-pi egin du».\nZortziko nagusian, berriz, Etxahun Lekuerekin aritu zen. Euren elkarte gastronomikoan lapurretak izan zirela-eta, segurtasun kamerak jarri nahi zituen bizkaitarrak. Urruñarra berriz, ez zegoen batere alde. Hasieratik hartu zion susmoa Lekuek, lapurra bera izan zitekeela, baina Colinak horrek edozein susmagarri bihur zezakeela esan zion. Lekueren argudioa: «Nire ingurua antza ez doa zeurea doan lekura / konponbide bat gurako neuke sozio gehienen modura / ta antza danez zuk kamararik tartean ez dozu gura / eta lapurra harrapatzeko zer proposatzen dozu ba». Gizalegea jarri zion aurretik Colinak orduan: «Nik etiketan oinarritzen dut espazio amankomuna / nola zaintzen da biltegia ta nola zaintzen da komuna / nahiz ta besteak kontrolatu nahi pasatzen dugun eguna / geure buruak kontrolatzea da ikasi behar duguna».\nMaia eta Ibarzabalen saioa\nAipatzekoa baita ere Jon Maiak eta Nerea Ibarzabalek egindako lana. Adineko bikotea izatea tokatu zitzaien, gazte garaiko argazkiei begira. Maiari iraultzaileak kontserbadore bihurtu zirela iruditzen zitzaion, ez hala Ibarzabali. Maia hasi zen: «Begira zure galtza kanpanak ta begira nere kaiku / argazki atzean Che, Fidel, Lenin haien esaldi ta aipu / nahiz ta agian lehen bezelaxe pentsatzen biok jarraitu / mundua aldatu nahi genuen ta munduak aldatu gaitu». Ibarzabalek heldutasuna ikusten zuen: «Mundua joan da noizpait geneuzkan lakartasunak leuntzen / baina orain begiratzen dugu arazoetara zuzen / ta eguneroko erabakitan gu aldaketak burutzen / iraultza ez da belarritako aro kopurutan neurtzen». Aroak eman zion zer pentsatua kontserbadore ustekoari: «Baina arotik pasatu gera gauza guztitan funtsean / begira ogia erostera nola zoazen kotxean / tximini baten aurrean gaude berrehun metroko etxean / kontraesanak ezkutatuaz gure zimur bakoitzean». Iraultzarik ezean, aldaketa Ibarzabalen argudioa: «Ba hala ere nik erosten dut beti herriko dendetan / ta ez naiz joaten horren urruti pultserekin oporretan / ulertu dugu iraultza haundirik ez datorrela benetan / baina aldaketak hortxe daudela erabaki txikietan».\nKartzelako gaiak, berriz, helduleku asko eman zien bertsolariei. «Usaina hartu duzu, eta urduri jarri zara» zioen, eta Jon Martinek, adibidez, harreran hartutako umeari kantatu zion: «Usaina da usai idor doan uso izatera / ta ohitu beharko dugu esnera eta purera / hiru urteko haurtxo bat etorri baita gurera / berez pardelik ez dute baina motel dator bera / pardela aldatu diot bueno gutxi gora behera / ohartu naiz ipinia diot atzekoz aurrera / denontzat zaila da baina txikitxo ohituko gera / gu zure usainetara ta zu gure usainera».\nClooney vuelve a la tele 20 años después Atzekoz aurrera, 'Aulki-jokoa' saioan


Bernardo Atxaga, blogari | Faroa\n← Befunky: argazkiekin jolasean\nAurki.com txostena sarean →\nBernardo Atxaga, blogari\nData: 2007(e)ko urriaren 23a Egilea: Joxe Aranzabal\nWebgunea eta bloga ditu Bernardo Atxagak Interneten, txukun askoak, gainera. Hemendik aurrera, Atxagari buruz zerbait zehatza jakin nahi dugunean, Atxaga.org webgunera jo besterik ez dugu izango. Baina zelakoa da Atxaga blogaria?\nZoragarri idazten du, paperean bezala.\nLuze idazten du, eta, niri behintzat, astun samarra egin zait artikulu horiek pantailan irakurtzea. Inoiz laburrago idaztea erabakiko balu, Renori buruzko artikuluan, adibidez, nik 10 post edo mezu ikusten ditut, ia paragrafo adina mezu, ederrak denak.\nEz du loturarik erabiltzen bere idazlanetan.\nBere artikuluek ia ez dute tarteko izenbururik, beltzez edo kurtsibaz idatzitako hitzik, bolarik… Interneten trafiko seinale gisa erabiltzen diren baliabideak, lagungarriak irakurtzeko orduan.\nEz du ametitzen erantzunik. Horrekin, denbora irabazten du, baina aukera galtzen du irakurleekin elkar eragiteko.\nZuhur abiatu da Bernardo Atxaga blogari gisa, eta ulertzekoa da. Seguru nago medioa hobeto ezagutu ahala, eta konfiantza hartzen duen neurrian, hasiko dela beste zenbait baliabide erabiltzen. Ongi etorri, Bernardo, euskal blogosferara!\nKategoria: Sailkatugabeak Etiketak atxaga, bloga. Gorde lotura.\n3 Responses to Bernardo Atxaga, blogari\n2007(e)ko urriaren 23a 9:49\nNire susmoa da Atxagaren bloga ez dela oso blogistikoa irtengo. Baina interesik ez dio kenduko horrek, bistan da. Kasu egingo balizu, oraindik gehiago irabaziko luke, dena den.\nBestalde, Mikel Iturriak kontu hau bera komentatzeko gaur euskaraz eta gaztelaniaz atera dituen idazkietan, zeure izena lotzen du Atxagarenarekin.\n2007(e)ko urriaren 23a 22:26\nKaixo Joxe eta Luistxo:\nOso interesgarria iruditu zitzaidan Joxek Sustatun jarritako erantzuna eta horregatik lotu ditut biak.\nArrazoi duzue esaten duzuenean apunte luzeegiak egiten dituela Atxagak. Batez ere, bloglines edo beste batzaile baten bidez jario asko jarraitzen dugunontzat. Horrelako erramintarik erabiltzen ez duen jendea eta blog jakin batzuk bakarrik irakurtzen duen atxagazaleek, agian, beste iritzi bat izango dute.\nPoztekoa da Atxaga gure terrenora etortzea (hau horrela esatea baldin badago behintzat).\n2007(e)ko urriaren 23a 23:07\nAdos. Seguru nago poliki-poliki hartuko diola neurria blogari, eta gauza ederrak eskainiko dizkigula. Eskerrik asko, Mikel! Kasualitatea izan da, bada, ni zurean ere agertzea Atxagaren eskutik. Besarkada bat.


Mugikorreko Web Trafikoaren Estatistikak Martech Zone\nIrailak ostirala 7, 2012 Adam Txiki\nAEBetako biztanleriaren% 46k nolabaiteko telefonoa du. Hori izugarrizko estatistika da, adineko kanpaiaren kurbaren mutur bakoitzean jende asko dagoela. Mugikorra jendea sarean konektatzeko baliabide nagusia ere bada, ez bigarren mailakoa. Mahaigaina edo ordenagailu eramangarria ez daude zurekin 24/7 - ezta tabletak ere - baina zure gailu mugikorra bai. Nazioartean, mugikorra erabiltzen duten pertsonen kopurua sarera are handiagoa da. Herrialde askorentzat beraien sarbide bakarra da.\nMugikorreko Web Trafikoaren Estatistikak lineako azken trafiko mugikorraren estatistikak biltzen ditu, besteak beste, mugikorren bilaketa-motorren akzioak, AEBetako merkataritza salmentak, Mobile Traffic 500 saltzaile elektroniko nagusienetara eta askoz gehiago.\nKomunikazio gailua izateaz gain, gailu mugikorra erosketetarako laguntza bihurtzen ari da, eramangarritasuna, deskontuak eta kupoiak eskuragarri izateagatik, produktuen ikerketa erraz egiteko gaitasuna ... eta bigarren mailako saltokia gailu bat stockean ez dagoenean.\nInfografia arabera GO-Globe.com\nTags: nazioarteko mugikorram-merkataritzamcommercemugikorreko partekatzeamugikorreko web trafikoaweb trafikoa


Esparza izanen da UPNko hautagaia foru hauteskundeetarako | Politika | Berria\nEsparza izanen da UPNko hautagaia foru hauteskundeetarako\nEgungo presidente Javier Esparza aukeratu dute alderdiko barne hauteskundeetan; hari eman diote babesa bozka egin dutenen %91k. Garaipena urrun izan du Esparzaren lehiakide Juan Manuel Rubio Izarbeibarko udal taldeko buruak.\nJavier Esparza UPNko presidentea Villar Lopez / EFE Tamaina handiagoan ikusi\nItxuraz, urte eta erdi falta da oraindik foru hauteskundeetarako, baina UPNk eginak ditu etxeko lanak dagoeneko. Gaur arratsaldean Kontseilu Politikoa bildu da, eta barne hauteskundeetara aurkeztu diren bi hautagaietako bat aukeratzeko: Javier Esparza UPNko egungo presidenteak aise irabazi du bozka. Juan Manuel Rubio Izarbeibarko udal taldeko burua apenas izan duen aukerarik. Botoen %91 jaso ditu Esparzak.\nAlderdiaren barne antolamenduan, kongresu arteko aldietan organo gorena da Kontseilu Politikoa. Erakunde publikoetako 232 ordezkarik osatzen dute. Gaur, zerrendaburua hautatzeaz gain, alderdiko zerrenda batzordeko kide bat izendatu dute: Cristina Ibarrola parlamentaria izango da —%89k eman dio botoa—. Batzorde hori Esparzak berak, Enrique Maia lehendakariordeak eta zuzendaritzak hautatutako Maria Jesus Valdemoro parlamentariak osatzen dute ere bai.\nAlderdiak emaitzak iragarri ondotik, hitzaldia eman du irabazle Javier Esparzak. Adierazi du «oso eskertua» dagoela alderdikideen babesa ikusita. Adierazi du «oso prest» dela alderdiaren buru izateko. «Ilusio handia dut Nafarroaren alde lan egiteko», adierazi du. Halaber, hauteskundeei erreferentzia eginez, azaldu du hamasei hilabete falta direla «Nafarroaren berpizkunderako». Dioenez, herrialdeak orduan berreskuratuko du «azken urteotan galdutako lidergoa eta indarra».\nEsparzak ez du argitu zer asmo duen Navarra Sumarekin. Iragan ekainean koalizioa uzteko aukera irekirik utzi zuen, baina geroztik ez du argibide gehiago eman barne gogoetaz. Tonu leunagoan, bere hitzaldian, Foru Hobekuntzaren 40. urteurrenari keinu egin dio, eta lau hamarkadatako UPNren ondare politikoa defenditu zuen. «Nafarroa ezin da ulertu UPNrik gabe», aldarrikatu du.\nBere ustez, bi legealdiotan Barkosen zein Txibiteren gobernuek ondare horri uko egin diote eta orain Nafarroa «gainbeheran» dago, «beti Bilduren menpe diren gobernuek bultzatutako eraginkortasunik gabeko politika kaskarren ondorioz». Bere ustez, gobernuek ez dute jakin foru erregimenaren potentzialtasuna baliatzen. «UPNren legealdietako politikei esker bizi ahal izan dira, baina hori agortu egiten da, eta Nafarroak ezin du gehiago».\nAurrera egiteko, beharrezkotzat jo du Bilduren menpe egongo ez den gobernu bat:âÂÂ«Agintzeari eta politikak baldintzatzeari utziko dio soilik UPN gobernuan badago». Ilusioz hartu du erronka.


Burutü (@burutu@mastodon.eus) - Mastodon.eus\nMarkagintza, komunikazioa eta publizitate estrategikoa. #burutustyle\n300 Jarraitzen 100 jarraitzaile\n2020(e)ko Urt 17, 12:44\nJosu Bergara gure lankideak Graffiti Eitb irratsaioan publizitatea eta beherapenei buruz hitz egin du aspaldiko eta gaur egungo iragarkiak errepasatuz #Brandingburgo atalean.\nAzkenaldian marka ezberdinak podcast edo entzuteko edukiak lantzen hasi dira. Gure blogean joera honen inguruan idatzi eta erreferentzia aipagarri batzuk jaso ditugu.\n#burutustyle #audiobranding #brandedcontent\n2019(e)ko Aza 18, 10:05\n8 urte pasatu dira publizitate proiektuak pasioz burutzen ditugunetik eta infinitorarte luzatzen den ideia berrien unibertsoa ezagutzeko gogotsu gaude. Eskerrik asko urte hauetan gurekin lan egin duzuen guzti-guztioi. 🎂\n2019(e)ko Aza 14, 11:31\n😉 Bizkaiko museoen eskaintza gazteengana gerturatzeko asmoarekin, “Bizkaiko Museoak Olgetan ezagutu” lelopean, @Hiru3 EITB Umeak ekitaldirako erakustoki originala zein berrerabilgarria egin dugu.\n➡ Informazio gehiagorako: https://burutu.eus/eu/proyectos/bizkaiko-foru-aldundia-publizitatea/ #burutustyle #hiru3jaia\n2019(e)ko Aza 07, 16:57\nIkus-entzunezko berria landu dugu Eman Giltzarentzat euskararen transmisioa sustatzeko. Mila esker Gaizka Garitano, Reyes Prados eta Korrontziri!\n2019(e)ko Urr 29, 15:43\n😊 Proiektu berria: Ncuentra enpresarentzat nortasun grafiko berria burutü dugu.\n2019(e)ko Urr 28, 08:49\nGure lantaldean kide berria dugu: Maider Herrán diseinatzaile grafikoa. Ongi etorri!\n2019(e)ko Urr 22, 08:26\n😉👉 Lankide berria dugu. Hemendik aurrera Malen Ulazia publizitate eta komunikazio proiektuen kudeatzaile arituko da gurean. Ongi etorri!\n2019(e)ko Urr 22, 08:25\nAzaroaren 19an zure marka pertsonala nola kudeatu azalduko dizugu Enpresa Digitalak antolatu duen euskarazko formakuntzan.\n➡ Izena emateko:\n2019(e)ko Urr 22, 08:24\n➡ Zer da tokiko-markagintza? Gure blogean kontzeptu honi buruz idatzi dugu. Helsinki, Porto, Bartzelona, Urola Garaia, Baztan eta beste hainbat adibide ere aurkituko dituzue bertan.\n2019(e)ko Urr 22, 08:23\nAurreko ikasturtean, Santurtziko Bihotz Gaztea Ikastolaren\nmarka indartzeko komunikazio estrategia eta gogoeta burutü genuen. "Bizi-bizi" lelopean, hainbat publizitate eta marketing ekintza berri abiatu ziren.\n2019(e)ko Urr 03, 11:54\n😀 ➡ ⬅ Hau da, Udal euskaltegietarako landu dugun kaptazio kanpaina berria. Euskararekin “match” egitean bizi guztirako konexioa lortuko duzu. Euskara ikastearen esperientzia modu positiboan eta erakargarrian adierazi nahi izan dugu, horretarako gaur egun normaltasun osoz sare sozialetan erabiltzen diren hitzak eta maileguak erabili ditugu.\n2019(e)ko Ira 26, 07:06\nOngi etorri, üdazkena! 🍂🍁\n2019(e)ko Ira 18, 15:00\nPortland-en (Oregon) ospatu den Summit International Awards jaialdian Ura eta Lurra Dantzan kanpainagatik Urrezko saria jaso dugu. Eskerrik asko Uraren Euskal Agentzia -ri beste behin gugan jarritako konfiantzagatik.\n2019(e)ko Uzt 24, 08:44\n🏖 Abuztuaren 1etik irailaren 2ra arte burutü-n oporrak hartuko ditugu, ikasturte berria indarberrituta hasi eta zuoi zerbitzurik onena eskaintzeko ilusioarekin. Udako momentu lasaiez gozatzeko, liburu hauek irakurtzea gomendatzen dizuegu⬇ :\n😉 Ondo pasa!\n2019(e)ko Uzt 17, 11:31\nBurutün liburuetan aurkituko ditugun tipografiak modu erraz batean identifikatzeko baliagarria den orri-markatzaile tipografikoa garatu dugu. Momentuz, orri-markatzailearen 500 ale inprimatu dira eta gure bezero eta hornitzaileek jasoko dituzte. 🤓🌴🌞📖\n2019(e)ko Uzt 10, 08:04\nAzkoitian Komunikazioa kudeatzeko eta markaren estrategia bideratzeko ikastaroa eman dugu. Iraurgi Berritzen Urola Erdiko garapen eta berrikuntza agentziak antolatuta, eskualdeko ekintzaileak parte hartu dute.\n2019(e)ko Eka 27, 12:04\nMadrilen ospatu den Publifestival jaialdian saria jaso dugu #AitzindariakLH kanpainagatik.\nSari banaketa ekitaldian Laura Almazan eta @mirenferreras lankideak egon ziren. Gaur burutü-ko lantaldekoek HETEL-eko lehendakaria eta komunikazio arduradunarekin argazkia egin dugu. Eskerrik asko sariagatik, poz-pozik gaude! 😊 #burutustyle\n2019(e)ko Eka 24, 08:02\nOngi etorri ÜDA! #burutustyle\n2019(e)ko Eka 17, 11:36\n☀ Udako matrikulazio kanpaina berria burutu dugu udal euskaltegientzat: nortasun grafikoari bultzada freskoa eta alaia eman diogu. Udan ere, euskara zure bizitzan.


Dantza Coliseoan: Maritzuli: Ixtorio Mixtorio | Mogel Guraso Elkartea\n← Geletako guraso-bilerak Iturburun\nIkastolako jantokien inguruko bilera irekia →\nDatorren larunbatean dantza-ikuskizun polita izango dugu Coliseoan. Haurrengan pentsatuta sortutako ikuskizuna da. Animatu!\nMaritzuli: Ixtorio Mixtorio\n2012ko azaroak 10, larunbata, 17:00etan\nHaur folklorearen mundura bidaia harrigarria da Ixtorio Mixtorio, umeek beraiek protagonizatuta gainera. Umeak, helduen teknika eta birtusiosismo imitazioak egiten saiatu gabe, dantzaren eta musikaren oinarrietara jo eta graziaz eta erritmoz betetako emanaldia osatzen dute. Tradizioaren aurkezpen aberatsa, jantzien edertasuna eta umeen espontaneitatea elkartzen dira Ixtorio Mixtorion.\nClaude eta Jon Iruretagoienaren zuzendaritzapean, euskal dantza tradizionalaren mundu harrigarrian barrena bidaia hunkigarria planteatzen du Maritzulik ikuskizun honetan. Lapurdiko Maritzuli eta Xinkako dantza taldeak, eta Behobiako Eraiki dantza taldeak osatzen dute Ixtorio Mixtorio ikuskizuna. 1996an estreinatu zen Ixtorio Mixtorio, eta 16 urte ondoren, bere garaian arrakasta handia izan zuen ikuskizuna berrituta aurkeztu du Maritzulik.\nUmeekin dantza tradizionala lantzeko eredu berri bat plazaratu zuen Claude Iruretagoienak Ixtorio Mixtorio ikuskizuna. Lau urrats eta kitto! deitzen diote lan egiteko eredu horri, eta funtsean oinarrietara jotzeko deia da. Lau urratsekin euskal tradizio koreografikoaren zati eder bat dantzatu eta gozatu baitezakete umeek. Urrats horiek ikasiz eta bakoitzarekin egin daitezkeen dantzak jorratuz eta euskal folklorearen aberastasuna landuz osatutako ikuskizuna da Ixtorio Mixtorio.


Saint-Côme-d'Olt - Wikipedia, entziklopedia askea.\nBernard SCHEUER (2014-2020)\n44° 30′ 56″ N, 2° 48′ 53″ E / 44.515555555556°N,2.8147222222222°E / 44.515555555556; 2.8147222222222Koordenatuak: 44° 30′ 56″ N, 2° 48′ 53″ E / 44.515555555556°N,2.8147222222222°E / 44.515555555556; 2.8147222222222\nSaint-Côme-d'Olt (frantsesez eta ofizialki: Saint-Côme-d'Olt) Okzitaniako udalerri bat da. Administratiboki Frantziako Aveyron departamenduan dago, Okzitania eskualdean. 2013an 1355 biztanle zituen.\n2007an Saint-Côme-d'Olt udalerrian erroldatutako biztanleak 1.399 ziren. Familiak 531 ziren, horien artean 142 pertsona bakarrekoak ziren (53 bakarrik bizi ziren gizonak eta 89 bakarrik bizi ziren emakumeak), 207 seme-alabarik gabeko familiak ziren, 158 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 761 etxebizitza zeuden, 541 familiaren etxebizitza nagusia ziren, 185 bigarren erresidentzia ziren eta 35 hutsik zeuden. 684 etxeak ziren eta 76 apartamentuak ziren. 541 etxebizitza nagusietatik 437 bere jabearen bizilekua ziren, 94 alokairuan okupaturik zeuden eta 9 doan lagata zeuden; 2 etxek gela bat zuten, 29 etxek bi zituzten, 65 etxek hiru zituzten, 152 etxek lau zituzten eta 292 etxek bost zituzten. 358 etxek euren parking plaza propioa zuten azpian. 242 etxetan ibilgailu bat zegoen eta 246 etxetan bat baino gehiago zituzten.\nSaint-Côme-d'Olt udalerriko biztanleria-piramidea 2009an .\n2007an lan egiteko adina zuten pertsonak 815 ziren, horien artean 579 aktiboak ziren eta 236 inaktiboak ziren. 579 pertsona aktiboetatik 547 lanean zeuden (307 gizon eta 240 emakume) eta 31 langabezian zeuden (10 gizon eta 21 emakume). 236 pertsona inaktiboetatik 91 erretiraturik zeuden, 74 ikasten zeuden eta 71 "bestelako inaktibo" gisa sailkaturik zeuden.\n2009an Saint-Côme-d'Olt udalerrian 560 unitate fiskal zeuden, 1.265 pertsonek osaturik. Pertsona bakoitzeko diru-sarrera fiskalaren mediana urteko 16.306 euro zen.\n2007an zeuden 63 komertzioetatik, 2 janari enpresak ziren, 4 bestelako produktu industrialen fabrikazioko enpresak ziren, 13 eraikuntza enpresak ziren, 13 ibilgailuen saltze eta konpontze enpresak ziren, 1 garraio enpresa zen, 7 ostalaritza eta jatetxe enpresak ziren, 1 finantziazio enpresa zen, 4 higiezinen enpresak ziren, 10 zerbitzu enpresak ziren, 4 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 27 zerbitzu publikoetatik, 1 posta bulegoa zen, 1 funeraria, 6 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 3 igeltseroak, 2 margolariak, 4 zurginak, 2 iturginak, 1 argiketaria, 2 ile apaindegiak, 3 jatetxeak eta 1 higiezinen agentzia.\n2000. urtean Saint-Côme-d'Olt udalerrian 52 nekazaritza-ustiategi zeuden, 2.058 hektarea erabiltzen.\nEspalion (4,2 km)\nLassouts (5,2 km)\nCastelnau-de-Mandailles (6,1 km)\nBessuéjouls (7,1 km)\nGabriac (7,2 km)\nCoubisou (7,8 km)\nWikimedia Commonsen badira fitxategi gehiago, gai hau dutenak: Saint-Côme-d'Olt\nOrriaren azken aldaketa: 12 martxoa 2017, 11:45.


PLASTIKA ETA IKUSIZKOEN HEZKUNTZA: 3D EREMUAN FISIKAK.\n3D EREMUAN FISIKAK.\n3D eremuan, eta Blender software librea erabilita, gauza ugari egin daitezke: 2D eta 3D diseinua, arkitektura, ingeniaritza, simulazio animatuak, VFX efektu bereziak, marrazki bizidunak, animazioak, eta abar bukaezina...eta baita ere SIMULAZIO FISIKOAK.\nEszenako elementuen parametro fisikoak aldatu ahal\nizango ditugu: grabitatearen eragina, haizea,\nobjektuen masa, talkak, malgutasuna eta\nmarruskadura indarra definituko ditugu, besteak beste.\nArloko hainbat gaietan garatu dezakegu fisika\n3D eremuan; batetik, geometrian bistak, diedrikoa\nzein isometrikoa lantzeko; bestetik, fisikan\noinarritutako animazioak zein efektu bereziak lantzeko\nbalioko liguke; azkenik, bideo-jokoetan txertatu ditzakegu ere.\nGurean, Plastikan, programazioan landutako\nproiektuetan erabilikodugu 3D eta 2D animazioa\nhorrela erabakitakoan, bideo edizio, irudigintza\ndigitala erabili ohi ditugun moduan. Hauspoan 3D\nANIMAZIOA tailerra dugu jada abian eta\nfisikak erabilitako horrelako animazioak ere egingo\nditugu. Behin prozedurak bereganatuta sormenerako\nbide ugari irekitzen ditu.\nnork argitaratua mikelplastika ordua: 15:43\nbeste atalak #3D animazioa, #HAUTAZKOA PLASTIKA, #lauaizeta bhi, #marrazki teknikoa, #plastika 2.0\n2D IRUDI BATEKIN 3D ESPAZIOA / BOLUMENA SENTSAZIOA...


Eskuz binakako Elite txapelketa, Zumarragan . Noticias de Gipuzkoa\nEskuz binakako Elite txapelketa, Zumarragan\nLigaxkako partidak gaur eta hilaren 10ean eta 17an jokatuko dira eta finala, berriz, 23an\nzumarraga - Euskadiko eskuz binakako Elite txapelketa Zumarragan jokatuko da aurten ere. Euskadiko Euskal Pilota Federakuntzak eta Zumarragako Udalak antolatzen duten txapelketa hau gaur hasiko da. Partidak Beloki pilotalekuan jokatuko dira, 11.00etan.\nTxapelketa honetan Euskal Pilota Federakuntzako rankingeko pilotari onenek parte har-tzen dute eta urte guztian egindako lanaren saria da. Aurten afizionatu mailako hamabi pilotari onenek jokatuko dute, bi taldetan banatuta. A taldean Azpiri-Otadui, Ojuel-Perez eta Labaka-Madariaga bikoteek jokatuko dute. B taldean, berriz, Santxo-Telleria, Salaberria-Etxebarria eta Ioldi-Lizeaga bikoteek.\nTxapelketa ligaxka moduan jokatuko da eta talde bakoitzeko bikote onenek finala jokatuko dute. Gaur, Azpiri eta Otaduik, Ojuel eta Perezen aurka jokatuko dute. Ondoren, Santxo eta Telletxea, Salaberria eta Etxeberriaren aurka arituko dira.\nDatorren igandean, Labaka-Madariaga, Ojuel-Perezen aurka arituko dira eta Ioldi-Lizeaga, Santxo-Telletxearen aurka. Ligaxkako azken partidak hilaren 17an jokatuko dira. Labaka eta Madariagak, Azpiri eta Otaduiren aurka jokatuko dute eta Salaberria eta Etxeberriak, Ioldi eta Lizeagaren aurka. Hilaren 23an, 17.00etan, hirugarren posturako partida eta finala jokatuko dira.\nAurkezpena Txapelketa ostiralean aurkeztu zuten, Zumarragako Zelai Arizti kultur etxean. Aurkezpenean Gotzon Enbil Federakuntzako presidenteak, Aitor Erauskin zuzendari teknikoak eta Mikel Serrano alkateak parte hartu zuten.\nSerranok Zumarragak afizionatu mailako pilotaren aldeko apustua egin duela gogoratu zuen. “Azken hamar urteetan, gutxi gorabehera, Elite txapelketa Zumarragan egin da. Gainera, Gravn txapelketako partidak eta emakumeen artekoak ere antolatu ditugu”.\nEnbilek eskerrak eman zizkion Udalari pilotaren alde egindako apustuagatik. “Federakuntza ez dago egoera ekonomiko onean, baina txapelketa guztiei eusten saiatzen ari gara. Horretarako, udalen laguntza behar dugu. Zumarragak pilota tradizio handia du”. - A.Z.


Munduan, askotariko Gabonak - Debagoiena - Goiena.eus\nIrati Goitia 2013-12-11 12:17\nHator hator Gabon kanta, Olentzero, argiz eta apaingarriz betetako zuhaitzak, bildotsa eta bakailaoa... Norbaitek Euskal Herrian Gabonak nola ospatzen ditugun galdetuko baligu, erantzunean horiek ez lirateke falta izango. Baina nola ospatzen dute urteko garai berezi hau munduan? Gureekin alderatuta, zein ohitura berezi daude? Galdera horiekin joan gara une honetan atzerrian bizi diren lau debagoiendarrengana.\nHerrialdeak beste Gabon\nPentsatzekoa denez, ohiturak herrialdeen arabera aldatzen dira: Saudi Arabian, esaterako, ez dago Gabonen arrastorik; Mexikoko Cancun hirian, bestalde, eguzkipean eta turista artean ospatzen dituzte. Eta debagoiendarrek atzerrian duten bizimoduak ere baldintzatzen ditu Gabonak: ez da gauza bera Zeelanda Berrian denboraldi bat igarotzen egotea edo Alemanian familiarekin bizi izatea. Bi oñatiar, aretxabaletar bat eta arrasatear bat izango dira munduan zehar gure begiak.\nAgurtzane basterra | Oñatiarra Zeelanda Berrian\n"Iaz, 31n, Vicente Ferrer Fundazioan izan ginen; aurten, Zeelanda Berrian"\nAgurtzane Basterrak eta Xabi Derteanok 2012ko abenduaren 14an ekin zioten euren bidaiari. Bost hilabete eta erdi egin zituzten Asian bidaiatzen: India, Vietnam, Laos, Thailandia... Egun, Zeelanda Berrian bizi dira; zehazki, Christchurchen. Sei hilabete daramatzate bertan. Bigarren urtez, etxetik urrun pasako dituzte Gabonak.\nIaz Indian eta aurten Zeelanda Berrian\nIaz Indian pasa zituzten Gabonak. Abenduaren 24a Hampin egin zuten. "Nahiko egun normala izan zen, ez genuen ospatu-eta", azaldu digu Basterrak. Abenduaren 31, berriz, oso berezia izan zela esan digu: "Vicente Ferrer Fundazioko proiektuak ezagutzera joan ginen Anantapurrera. Hala, bertan dituzten hezkuntza proiektuak ezagutu genituen goizean. Gauean, Fundazioan bertan ospakizun bat egin zuten antzerki, dantza eta jolasekin. Ondoren, afaldu egin genuen. Etxetik urrun egon arren, patata-tortilla, txorizoa eta urdaiazpikoa ez ziren falta izan mahaian. Eta urte berriari xanpainarekin eman genion hasiera", azaldu digu Basterrak.\nAurtengoak bidaiatzen ospatu dituzte. "Bereziak izango dira. Izan ere, ahizpa dator bisitan. Horretaz gain, udan ospatuko ditugu. Hori ere arraroa izango da; elurrarekin beharrean, beroaz igarotzea Gabonak", dio. Hegoaldeko islatik egingo dute bidaia. "Oraindik ez dago zehaztua, baina planak ondo joanez gero, Fox Glacier edo Franz Josep Glaciarren izango gara 24an eta 31n, berriz, Queenstown-en".\nGarazi Azkoitia | aretxabaletarra Cancunen\n"Arraroa da hemengo palmondoak pinuen moduan apainduta ikustea"\nCancunen, Riviera Mayan (Mexiko) bizi da Garazi Azkoitia gaztea (Aretxabaleta, 1990). Madrilen Artearen Historia ikasten ari zela, lizentziatura amaierako proiektua Mexikon egiteko aukera eman zion unibertsitateak, eta hara joan zen. Yucatango penintsulara joatea erabaki zuen, han maien inguruko tesia egiteko.\nEgun, bigarren lizentziatura ikasten dabil Industria Psikologian, Interameriketako Unibertsitatean. Duela bi urte iritsi zen Cancunera eta ordutik hona ez da Euskal Herrira itzuli. Aurten, baina, Gabonak etxean pasako ditu.\n"Hau paradisua da; jendea atsegina da, eguzkia, hondartzak... hemen beti da uda!", dio aretxabaletarrak. Cancun nolakoa den galdetuta, Aretxabaletarekin, behintzat, ez duela berdintasunik dio Azkoitiak. "Eguraldia oso beroa eta hezea da, beti 33 gradu inguru egiten ditu. Euria egiten du, gogor batzuetan, baina hori urteko sasoi batean bakarrik gertatzen da, urakanen sasoian. Paisaia, berriz, ez da menditsua, hemen dena oihana da: sugeak, tarantulak, krokodiloak, tximinoak eta iguanak, esaterako, animalia ohikoak dira hemen. Kultura eta ohiturak ere oso ezberdinak dira, eta baita bizi izateko erritmoa ere. Askoz erritmo lasaiagoan bizi dira hemen. Industria askorik ez dago eta sarrera guztia turismoak dakar. Izan ere, Cancun oso herri gaztea da, 30 urte besterik ez du. Zaila da Cancunen bertan jaioa den norbait topatzea, gehienak kanpotarrak gara", jarraitu du.\nCancun ez ezik, Mexikoko beste toki batzuk ezagutzeko aukera ere izan du Garazi Azkoitiak. Mexiko herri aberatsa dela dio eta merezi duela hango kultura gertutik bizi izatea.\nGabonak direnik igarri ez\nUrtea bukatzear egon arren eta Gabonak bertan direla ikusi arren, Cancunen ez ei da igartzen Gabonak direnik. "Hemen ez dira Gabonak askorik sumatzen. Izan ere, uda giroan murgilduta gaude urte osoan eta benetan arraroa da hemengo palmondoak hango pinuak egoten diren moduan apainduta egotea", dio hark.\nOspakizunei buruz, berriz, elkartzeko ohitura badagoela dio, eta askorendako lan sasoia ere izaten dela: "Familia eta lagunak elkartzen dira batera afaltzeko eta elkarrekin ospatzeko Gabon jaiak, baina ahal dutenak euren jaioterrira itzultzen dira eta beste gehienak lanean egoten dira data horretan Karibera oporretan datozen turistendako".\nGabonak ospatzeko ohiturak ezberdinak baldin badira ere, egun horietan jaten den janariak ere ez du antzik Euskal Herrian jaten ohituta gaudenarekin. "Hemen Gabon gauean jaten den janaria, esaterako, oso desberdina da hor jaten dugunetik. Hemengo afari normal bateko menuan jaki hauexek egongo dira: Rompope izeneko edari gozoa, sagar entsalada, tamal egosiak, Guajolotea (indioilarra guretako), Romerito gisatua eta txerri okela".\nGabon zaharretako afariko ohitura, baina, berdina da han eta hemen. "Bai, egun horretan hemen ere 12 mahatsak hartzen dituzte", zehaztu du.\nGabon egunak eurak asko nabarmentzen ez diren, urteko azken hilabetea, abendua, berezia izaten da Mexiko herrialde guztian. Izan ere, Posada izeneko jaiak antolatzen dituzte hilabete guztian zehar.\nGarazi Azkoitiak kontatu digun moduan, "Mexikon abendu hasieratik Posada jaiak ospatzen dira. Nork bere etxean antola dezake familiakoa, baina, gainera, lantokian edo unibertsitateko lankide edo ikaskideekin ere ospatzen da jai berezi hori. Janaria, edaria, piñatak eta musika mexikarra ez dira inoiz faltako Posada on batean".\nAurten etxean pasako ditu Gabonak Azkoitiak. Mutil-laguna eta biak etorriko dira eta Aretxabaletan ospatuko dituzte, familiakoekin eta lagunekin. "Deseatzen nago hegazkina hartzeko", dio.\nAntton Sagasta | Arrasatearra Saudi Arabian\n"Ikasleen ahotik jakin ahal izan duguna da Bizarzuri ez dutela gogoko"Ramadan bete-betean, aurtengo uztailean joan da lehen aldiz Saudi Arabiara Antton Sagasta arrasatearra, Mondragon Educacion Internacional enpresak Muhayil herrian kudeatzen duen Lanbide Heziketako eskolan lan egitera.\nHasiera baten, bost urtez egongo da Saudi Arabian, eta apurka-apurka ohitzen doala esan arren, hasierako kontaktua gogorra izan zela kontatzen du: "Hegazkinetik jaitsi eta emakume guztiak begiak besterik erakusten ez duten abaya-k jantzita ikustea; erlijioak alkoholarekin, txerrikiekin edo zinearekin lotuta inposatzen dituen debekuak... Zaila da hori guztia onartzea, baina ez dago beste aukerarik". Baina era berean, gaineratzen du ongietorriak izan direla: "Azken finean, Muhayileko mendebaldar bakarrak gara!"\nGabonei dagokienez, "turroiak bezala" etxera itzuliko dela dio Sagastak: "Familiarekin eta lagunekin egoteko beharra dut, ahal den heinean deskantsatu eta deskonektatzeko".\nEta ez dirudi Gabonekin lotuta Saudi Arabian askorik galduko duenik, herrialde musulmana izanda ez dira-eta ospatzen. Hala, ez euren herrian, ezta Riad hiriburuan ere ez dago apaingarri berezirik. Dena den, bertakoek Gabonetako ikurrik ezagutzen dute, eta ez onerako: "Ikasleen ahotik jakin ahal izan duguna da Bizarzuri ez dutela gogoko".\nSaudiarabiarrek ez, baina, antza denez, bai atzerritarrek: "Compound-ak hirietan dauden atzerritarrentzako eraikitako konplexuak dira. Bertan ez daude indarrean erlijio legeak, eta, beraz, Gabonak edo beste edozein ospakizun egiteko aukera dago. Ohikoena, baina, Saudi Arabiatik irtetea da".\nUrte berria, azaroan\nEta Urtezahar egunarekin zer? Hori ere ez dute ospatzen Saudi Arabian; ez, behintzat, gure egun berean: "Musulmanek egutegi propioa dute, Hijri deritzona, eta Urteberri egunak ez dauka gurearekin zerikusirik. Azaroan 1435. urtean sartu ginen, eta ez genuen inongo ospakizunik ikusi". Ramadana eta Hajj izenekoa dira Saudi Arabiako ospakizun nagusiak.\nXabi Altzelai | Oñatiarra Alemanian\n"Edateko, ardo beroa espeziekin da izarra"\nKolonian bizi da Xabi Altzelai, eta emaztea bertakoa duenez, Gabonak han pasako dituzte; 2014ari Oñatin emango diote ongietorria. Gabon hauek bereziak izango dira; semearendako, lehenak. "2014an Oñatin pasako dugu Gabon gaua, Olentzero pertsonalki ezagut dezan", dio aitak.\nGabonetako merkatuei esker, abendu hasiera ezkero nabari da kaleetan Gabon giroa. Etxeetan Adventskalender bat (abenduko egutegia) jartzea da ohitura: "Egutegi bat da, txokolatea eta halako opari txikiak barruan daramatzana. Egunero zenbaki bat irekitzen da, Gabon egunera arte", dio Altzelaik. Adventskranz koroa ere jartzen da, abenduan zehar pizten dituzten lau kandelarekin.\nOpariak Christkind-ak (Kristo haurrak) eroan ohi ditu Gabon gauean, baina zintzoak izan direnentzat abenduaren 6an Nikolaus joaten da eta opari txiki bat uzten du.\nZeintzuk dira Alemanian Gabonetako plater ohikoenak? "Ehizaki gisatuak nahiko tipikoak dira, edo antzara labean, aza gorriarekin eta knödel-arekin. Postre bezala, sagar-erreak mazapanarekin eta banillarekin" dio Altzelaik. Eta edateko? "Glühwein-a da Gabonetako izarra: ardo beroa espeziekin".\nJulen Iriondo 2013 abe 11 Arrasate\nOhikoa dugu urtea mendian amaitzea edo hastea. Aizkorrin izaten da jende gehien, leku askotakoa. Aizkorri; Udalatx; Kurtzebarri; Hirukurutzeta; Arr...


Germana Continental enpresak petrolioaren igoeragatik igoko ditu pneumatikoen prezioak | Consumer\nGermana Continental enpresak petrolioaren igoeragatik igoko ditu pneumatikoen prezioak\nJoan den astean petrolio gordinaren prezioa 70,85 dolarreko errekor historikoa izan zen Estatu Batuetako merkatuetan\nGermana Continental enpresak pneumatikoen eta automobilen beste osagai batzuen salmenta-prezioa igoko du, nazioarteko merkatuetan petrolioaren igoeraren ondorioz.\nEnpresako lehendakariak, Manfred Wennemer-ek, adierazi du konpainiak barne-kostuetan lan egin behar duela eta bezeroei kostuen igoeren berri eman behar diela.\nGermaniako konpainiak turismoentzako pneumatikoen prezioak igo ditu AEBn, eta kamioiendako igoerak iragarri ditu, eta negukoak ere garestituko ditu; izan ere, Wennemerren iritziz, ezinezkoa da horniduren industriak, eta bereziki pneumatikoenak, kostu horiei bakarrik eustea.\nGainera, Wennemer-en arabera, automobiletarako osagaien industrian eragin bikoitza du erregaiaren prezioen gorakadak; izan ere, igoera horren ondorioz, gidariek ibilgailu gutxiago erabiltzen dituzte eta, beraz, piezak gutxiago higatzen dira.\nAurreko astean, Texasko petrolio arinak 70,85 dolarreko errekor historikoa lortu zuen Estatu Batuetako merkatuetan.\nAstelehenean, erregaiaren prezioak neurrizko moduan hasi ziren kotizatzen, eta Brent-en upelak, Europan erreferentzia denak, 64,26 dolar balio zuen Londresen; Texasko arinak, berriz, ostiralean ordaindu zuten New Yorken 67,57 dolar, eta OPEPeko petrolio gordinak 60,76 dolar.\nkontinental neumáticos-eu petróleo-eu


About: Giza hizkeraren ulertzea\nGiza hizkera naturalaren lanketa bi eremu desberdinean zatitu daiteke: Giza hizkeraren ulertzea eta Giza hizkera naturalaren sorkuntza. Giza hizkera naturalaren ulertzea giza hizkeraren erabilketaren arazoentzat irtenbide batzuk edukitzea esan nahi du, komunikabideak ordenagailuak direnean; eta Giza hizkeraren sorkuntza testu baten errepresentazio semantikoari esker sortu daiteke, datuak azaltzen edo kodigo batekin oinarrizko adieraziak ulertarazten. Giza hizkera naturalaren ulertzeak hiru aldiak ditu, ahotsaren ikuskapen, azterketa sintaktikoa, eta azterketa bai semantiko, bai pragmatikoa.\nGiza hizkera naturalaren lanketa bi eremu desberdinean zatitu daiteke: Giza hizkeraren ulertzea eta Giza hizkera naturalaren sorkuntza. Giza hizkera naturalaren ulertzea giza hizkeraren erabilketaren arazoentzat irtenbide batzuk edukitzea esan nahi du, komunikabideak ordenagailuak direnean; eta Giza hizkeraren sorkuntza testu baten errepresentazio semantikoari esker sortu daiteke, datuak azaltzen edo kodigo batekin oinarrizko adieraziak ulertarazten. Giza hizkera naturalaren ulertzeak hiru aldiak ditu, ahotsaren ikuskapen, azterketa sintaktikoa, eta azterketa bai semantiko, bai pragmatikoa. INAOE-ren Konputatzional Zientziako taldea giza hizkeraren ulertzeko hurrengo eremueak aztertzen ari da: ikasketa automatikoa, neurgailu ikuskapena, giza hizkera naturalaren lanketa, ordenagailuari esker hartukizun, eta sistemaren ingeniaritza. Lan honetan helburu nagusienetariko bat ordenagailuen algoritmo, programa eta sistema bereziekin, trebakuntzari esker eta egoera aldagarriak egokitzen, lan jakin batzuk hobetzen garatzea da. Beste gai interesgarri batzuk izango ziren, alde batetik Datuen meatzaritza eta Datuen meatzaritza datuen bolumen handiak astertzeko diseinatutako jardunbide analitikoa. Bere helburu nagusi (eskuarki negozio eta merkatuaren datuak) neurgailu eta portaeren ereduak aurkitzeko, negozio baten jardunbide oinarrizkoen erabakiak hartzeak hobetzen edo, gutxienez, errazten. Eta beste aldetik, Ingeniaritza hizkuntzalaritzakoa hizkuntza ezagupenari buruz aplikazio bat da. Sistema informatiko garapena lortzeko, giza hizkeraren forma guztien ulertzen, ulertarazten eta sortarazten. (eu)\nGiza hizkera naturalaren lanketa bi eremu desberdinean zatitu daiteke: Giza hizkeraren ulertzea eta Giza hizkera naturalaren sorkuntza. Giza hizkera naturalaren ulertzea giza hizkeraren erabilketaren arazoentzat irtenbide batzuk edukitzea esan nahi du, komunikabideak ordenagailuak direnean; eta Giza hizkeraren sorkuntza testu baten errepresentazio semantikoari esker sortu daiteke, datuak azaltzen edo kodigo batekin oinarrizko adieraziak ulertarazten. Giza hizkera naturalaren ulertzeak hiru aldiak ditu, ahotsaren ikuskapen, azterketa sintaktikoa, eta azterketa bai semantiko, bai pragmatikoa. (eu)\nGiza hizkeraren ulertzea (eu)\nwikidata:Giza hizkeraren ulertzea\ndbpedia-wikidata:Giza hizkeraren ulertzea


Réponses pour «izanen»:\nBere ekoizpenaren salmentarako baldintzatze eta banatze gunea, tresna bat izanen da saileko ekoizleendako.\nHerriko elkarteentzat, alokatzea urririk izanen da, eta abantailezko prezio batzu finkatuak izan dira Lekorneko partikularrentzat.\n106729 Guide Etudes Licence Etudes Basques 2011 -2012 96%\nBeraz, urte bakoitzean 10 IU izanen dira.\nTremplin IzenEmatekoFitxa LehiaketarenAraudia 94%\n 3 kantu aurkeztu beharrko dira (.mp3, .wav, Soundcloud lotura, Bandcamp, Youtube, edo beste) Eskaera orria betea izanen delarik, baieztapena e-mailez jasoko duzue.\nBulletin 2018 Herriko Kaxeta 91%\nHirigintza garapena hautuak definituak izanen dira elementu:\nMusikatxiloaldia 2019 Txosena 88%\nUrtarrilaren 25an, arratseko 8tan, gaia bidalia izanen da parte hartzaileei.\nLes taux des 4 taxes directes locales / 4 tokiko zerga zuzenen tasak Aitzinkontua herriko etxeko biziaren egintza nagusia da beti.Herriko kontseiluak hastapeneko aitzinkontua bozkatu du, erran nahi baita kolektibitateak urte osoan izanen dituen diru sartze eta gastuen aurreikuspenak.\nMusikatxiloaldia Txosena 87%\nUrtarrilaren 26an, arratseko 8tan, gaia bidalia izanen da parte hartzaileei.\nGizartearen aldaketa sakon bat ezagutuko dugu, eta horrek, gure bizimoduetan ere eragina izanen du.\nHodi Aldean réglement bilingue 2019 modifié 83%\nKasu hortan, egun gehigarri osoa kondatua izanen da.\nElkarteak berriz deituak izanen dira urte hastapen huntan.\nHodi Aldean araudia 75%\nHitzarmen izenpetua eta erres-txekea eskuratu orduko, erreserba egina izanen da.\nBulletin 2017 Mendionde 70%\nHautetsiaren engaiamendua azkarra izan behar da, ezin baita geroa eraiki gure historia onartu gabe, zaila izanik ere, gure haurreri zor diegu, bihar gure lekuan izanen direneri zor diegu.\nProgramme Errekak'eau 68%\nErrekak’eau egunean, gustu guzientzat eta adin guzientzat izanen da!\nGustu anitzekoa eta kirastasun leunekoa, malta kutsu batekin, denen gustura izanen da...\nBulletin Municipal Mendionde - Janvier 2016 66%\nAdimen kolektibo osoaren beharra izanen da lurralde solidario eta osagarri baten eraikitzeko, giro politiko lasaituan.\nGaragardoak 2016 62%\nEuskal ondarea bistan dena ohoratua izanen da uda honetan, kontzertu denboraldi batekin katedralean eta arte lanbide balioztatuekin kalostrapean uda honetan.\nBayonne Magazine182 61%\nAldi berean, dinamika berri bat abiatu dugu hiri barneko ekonomiari buruz, merkatariak eta ekonomia alorreko ganbarekin, bizkortasun horrek eragina izanen duelako ere gure hiriko enplegu, erakargarritasun eta bizi kalitate arloetan.\nEspero dugu primaderako bi egun jori eta ederrak izanen direla.\nGurasoek, haurren zain eta arduradun izanen dira aktibitate eta animazioen denboran.\nelb-abattage-aviaire-2017-04-11 (1) 55%\nKasu hauek baino zabalago, beren gain eta zirkuito laburretan diren hazkuntza ttipiak eta kanpokoak sustengatzeko ekintza izanen da.\n•\t30 toki izanen dituen herriarteko haurtzaindegi baten eraikitzea Hazparnen –2014 hastapenean ideki behar luke.\nBilan Geroari Buruz 44%\nHerriko plaza guziak arraberrituak izan edo laster arraberrituak izanen dira :


etorlan - Unibertsitate-ikasketak - Ingeniaritza Mekanikoko Gradua\nMakina eta gailu mekanikoak, motoreak, mekanismoak eta egitura eta instalazio industrialak (altxatzeko eta garraiatzeko makinak, makina-erreminta, energia-instalazioak, hoztekoak, etab.) diseinatzeko, eraikitzeko, instalatzeko eta abiarazteko trebatzen du, baita fenomeno fisikoak ulertzeko (solidoen eta fluidoen mekanika, termodinamika, erresistentzia eta materialak) eta diseinu teknologikoan gaitasun sortzaileak garatzeko ere. Alde batetik, manufakturako ekoizpen, eragiketa eta mantentze-jarduerak zuzentzeko, koordinatzeko, optimizatzeko eta kudeatzeko prestatzen zaitu, eta bestetik, kalitatearen kudeaketa, ingurumena eta laneko arriskuen prebentzioarekin lotutako funtzioak garatzeko trebatzen zaitu.\nLeire Bayonek Industria Ingeniaritzako Gradua ikasi zuen. Gaur egun, Egilen egiten du lan, ingeniaritza sailean, serieko produkzioan.\nInteresa zientzietan, matematikan, fisikan eta kimikan bereziki, eta baita teknologian eta makinetan, haien diseinuan eta funtzionamenduan ere.\nGoi Eskola Politeknikoa (Arrasate-Ordizia)\nIndustria Ingeniaritza Eskola


Trantsizioa bukatuko du | Mundua | Berria\nNoiz sortua: 2014-12-22 15:25:38\nTrantsizioa bukatuko du\nEssebsik irabazi ditu Tunisiako presidentetzarako hauteskundeak. Nida Tunis alderdi sekularrak boterea segurtatu du garaipenarekin.\nEssebsi, botoa eman ostean, jarraitzailez inguratuta. STR / EFE\nAlde txikiarekin, baina Beji Caid Essebsirentzat izango litzateke garaipena lehen emaitzen arabera. Moncef Marzukek, aldiz, botoen %43,9 eta %45,5 artean bereganatuko lituzke.\nParte hartzea nahiko txikia izan da presidentetzarako hauteskundeetarako bigarren eta azken itzulian, %14koa soilik, lehen orduetan. Hala ere, azaroaren 23an egindako lehen itzuliarekin alderatuta, lau puntu egin du gora bozkatzera joan den jendeak.\nBestalde, eta liskarrak saiheste aldera, Gobernua 90.000 polizia eta militar jarri ditu bozkalekuak eta kaleak zaintzen. Hala ere, eta iturri ofizialen arabera, pertsona bat hil da atentatu saio batean.\nJoan den hileko lehenbiziko itzulian muturreko bi hautagai irten ziren garaile. Alde batean, Beji Caid Essebsi faboritoa, Nida Tunis koalizio sekularreko burua; bestean, Moncef Marzuki, trantsizioan behin-behineko presidente aritu dena. Bere burua sozialdemokrata gisa definitu arren, kutsu eskuindar eta erlijioso nabarmena du Marzukik, eta herrialdeko alderdi islamista nagusien babesa dauka; tartean, Ennahda alderdiarena, zeina Ben Aliren gainbeheran nagusitu zen.\nZentroko eta ezkerreko indarrak lehiatik kanpo geratu ziren lehenbiziko itzulian. Haietako batzuek Essebsi babestu dute bigarrenean, baina errezelo handia eragiten duen pertsona da: Ben Aliren garaitik botereguneen inguruan ibili ohi da era batera edo bestera, uneko interesen arabera.\nBi muturren artean erdibituta


Bertan behera geratu da hondakinen bilketa zerbitzuan iragarrita zegoen greba — Berbia\nBertan behera geratu da hondakinen bilketa zerbitzuan iragarrita zegoen greba\nEnpresa eta mankomunitatearekin lortutako akordioa aste honetan bertan sinatzea espero dute sindikatuek\nHorregatik, eta sinatze hori gauzatu bitartean, sindikatuek ez dute ofizialki iragarri mobilizazioak bertan behera uzten direla, nahiz eta langileen asanbladak hala erabaki zuen atzo arratsaldean. Aurrez, lortutako akordioa berretsi zuen langileen gehiengoak.\nHitzez onartutako akordioaren arabera kaleratu ziren 8 langileak lanean hasiko dira, bi zituzten baldintzetan eta beste seiri lanaldiaren % 50a gutxienez bermatzen zaielarik. Aurrejubilazioak errazteko neurriak hartuko dira. Lanaldia murriztu zitzaien langileei berriz, lan jardunaren % 75a bermatuko zaie. Era berean, sektoreko hitzarmena bere osotasunean aplikatzeko konpromisoa hartzen dute enpresak eta mankomunitateak. Debagoienako hondakin bilketa zerbitzua egokitzeko aurrez adostu zen ikerketa ere abiatuko da. Hartarako izendatu den taldea astero bilduko da, urte amaiera bitartean. Zerbitzua aztertu eta beharrak zehazteko talde honetan hiru aldeek parte hartuko dute: langile, enpresa eta mankomunitateko ordezkariek.\nSindikatuak pozik agertu dira lortutako akordioarekin. Zerbitzuaren esleipen berriaren ondorioz sortu zen egoera larriari buelta eman ahal izan zaiola azpimarratu dute. Hala ere, gaia ez dute itxitzat eman. Aipatu azterlanak zerbitzua egokitzea ekarriko duela diote langileen ordezkariek eta alde horretatik, emango diren urrats berriak hurbiletik zainduko dituztela gaineratzen dute. Oraingoz, eta berehalakoan gauzatu beharko dena, langileen asanbladak atzo onartu zuen akordioa sinatzea izango da. Mankomunitateak data jartzearen zain daude baina aste honetan bertan izatea aurre ikusten da. Orduan jada, ofizialki azalduko dute sindikatuek Debagoienako hondakin bilketa zerbitzuan iragarrita zegoen greba bertan behera geratu dela.


Aitaren bihotza | Desclée de Brouwer\nAita ez dago, baina haren oroitzapenak bai. Ondo baino hobeto gogoratzen ditut harekin pasa nituen une goxoak. Kontatzen zizkidan istorioak ere gogoratzen ditut. Baita hainbat pasadizo ere. Aitak natura eta animaliak maitatzen irakatsi zidan. Aitari ikasitakoa ez dut sekula ahaztuko! Gogoan dut aita. Gogoan ditut haren oroitzapenak. Gainera aitaren bihotza oraindik bizirik dagoela konturatu naiz.\nKarrantzan jaioa 1960ean. Euskera--itzultzailea lanbidez, euskararen ira-kas-kun-tzan aritu da eta 1984. urteaz geroztik Bizkaiko Foru Aldundian lan egiten du.\nIa literatura arlo guztietan idatzi badu ere, azken urteotan bereziki haur eta gazte literaturari ekin dio eta zeregin horretan ume-gazteturik sentitzen da. Bilduma honetan “Hura abentura!”, “Oporren zirrara”, “Tximeletak dan-tzan”, “Sor-baruk ez du harririk nahi” eta “Jostailu zahar, jostailu berri” aurkituko dituzu.


Irakasbil | Euskara irakasleen intereseko gaiak: hizkuntza, euskaltegien kudeaketa, soziolinguistika, estatistika datuak, iritziak eta abar. | Adizkinator: aditzak jokatu eta bilatzeko aplikazioa\nAdizkinator: aditzak jokatu eta bilatzeko aplikazioa\nArgitaratua: Friday, 12 February 2021, 9:01 AM\nHerranz Uribarri, Ander\nAreas of knowledge:\nEuskara batuaren aditzak jokatzeko eta bilatzeko aplikazioa da Adizkinator. Android telefono eta tabletetan deskarga daiteke eta doakoa da.\nErabiltzaileari bidea ematen dio, modu labur eta zuzenean, bilatu nahi duen aditzaren forma lortzeko. Era berean, adizkia sartuz gero, horren gaineko informazioa esango dio. Adibidez, “eraman” aditzaren forma nahi badugu indikatiboko orainaldian eta “nik” “zuri” “hura” pertsonekin, “daramakizut” erantzungo digu. Kontrako bidea ere egin dezakegu; adibide berari eutsiz, “daramakizut” sartuta, aditza, modua, aldia eta pertsonak esango dizkigu. Datu basean euskara baturako Euskaltzaindiak onartutako ia adizki guztiak daude, bai laguntzaileak bai eta trinkoak ere. Gainera, modu neutroaz gain, hikako alokutiboak ere badaude jasota (horren gaineko informazio gehiago lortzeko aplikazioaren hitzaurrera jo).\nErreminta bereziki lagungarria da ikasleek testu batean-edo behar duten aditza lor dezaten. Une horretan, aplikazioa erabilita, berehala jakin dezakete zein aditz erabili. Gainera, batetik bestera erraz eta arin pasa daitezke, aditzen atzean dagoen logika ondorioztatzeko bidea emanez. Era berean, hikako adizkiekin ondo moldatzen ez denari ere lagun diezaioke, batera agertzen baitira neutroa eta alokutiboa.\nEsan bezala, tresna bi norabidetan erabil daiteke. Bata zein bestea erabiltzeko, lehenengo pantailako bi botoiren artean aukeratu beharko dugu: “Aditza jokatu” ala “Adizkia bilatu”.\nDagokion botoia sakatuta, gune arrosa agertuko zaigu eta sei zutabe beheko aldean. Goiko hiruretan aditza, modua eta aldia sartu beharko dugu eta azpikoetan pertsonak. Zutabeetan aukeraren bat hautatutakoan, gainean idatzita agertuko da.\nGoazen adibide bat ikustera. Gure testuan honako esaldia daukagu:\nlagunak eskatutako lore guztiak ______ (ekarri) loradendatik\nBada, lehenbizi “ekarri” sakatuko dugu, gero “indikatiboa”, “orain” eta, azkenik, “hark - haiek”. Aplikazioak horri dagokion aditza “dakartza” dela diosku.\nKasu honetan bilatu nahi dugun adizkia idatzi beharko dugu eta gero “bilatu” botoian sakatu. Sartu ditugun hizkiak dauzkaten aditz guztiak agertuko zaizkigu beheko zerrendan, hortik nahi duguna aukera dezagun. Horietariko bat sakatutakoan, aurreko puntuko sei zutabeko pantaila agertuko zaigu, aditzaren informazioa agerian utzita.\nAzken adibidearekin jarraituz, “dakartza” bilatzen badugu, hainbat aukera agertuko zaizkigu: “dakartzat”, “dakartzak / dakartzan”, “dakartza”, “dakartzagu”... Guk hirugarrena aukeratuko dugu, “dakartza”. Orduan, zutabeen goiko etiketei erreparatuz, informazio guztia jasoko dugu: “ekarri”, “indikatiboa”, “orain”, “hark hura”.\nPuntu honetan bereziki aipagarria da “bilaketa aurreratua”. Bertatik iragaz baititzakegu nahi ditugun aditzak, moduak, denborak eta pertsonak. Horretaz gain, komeni da jakitea ez dugula zertan adizki osoa idatzi, nahikoa da zati batekin, letra segida hori zein aditzek duten ikusteko, adibidez.\nInformazio zabalagoa, aplikazioaren hitzaurrean. Aurkezpen-bideo bat ere badago.


Ipuinen ordua | Elgetako liburutegia\nKategoriaren artxiboa: Ipuinen ordua\nIkasturte hasierarekin batera itzuli gara gu ere ohiko ordutegira\nAstelehenetik ostegunera 16:30-20:00\nOstiral eta jai bezperetan 14:30-17:30\nHasiera gozatzeko ostiral honetan ipuinen ordua izango dugu liburutegian.\nKategoria Ekintzak, Ipuinak, Ipuinen ordua, Orokorra, Sarrerak 9 iraila, 2019 egilea Elgeta.\nIpuinen orduko bilera astelehenean\nAstelehenean ipuinen ordua egitasmoaren inguruko balorazioa eta aurrera begirako plangintza egiteko elkartuko gara liburutegian 17:00etan.\nKontalari bolondres gisa parte-hartu nahi baduzu, zure iritzia helarazi nahi baduzu edo egitasmoaren nondik norakoak ezagutu nahi badituzu hurbildu astelehenean liburutegira. Egun horretan bertaratzeko arazoak badituzu, beste edozien momentutan ere jarri zaitezke gurekin harremanetan.\nKategoria Ekintzak, Ipuinak, Ipuinen ordua, Sarrerak 21 ekaina, 2019 egilea Elgeta.\nIpuinen ordua ostiralean\nOstiralean ipuinen orduko saioa izango dugu liburutegian. 17:00etatik aurrera ohiko ordutegian adin desberdinei zuzendutako hiru saio izango ditugu Aingeruren ahotsak gidatuta.\n2019-03-22 Ipuinen orduko saioa – Kontalaria: Maria\nKategoria Ekintzak, Ipuinak, Ipuinen ordua, Sarrerak 20 maiatza, 2019 egilea Elgeta.\nHaur liburuaren eguna ospatuz\nOstiralean ipuinen orduko saio berezia izango dugu liburutegian. Saio bakarrean elkartuko gara denok 17:30etan haur liburuaren eguna elkarrekin ospatzeko.\nOndoren, Kultura batzordeak antolatuta Espaloian eskainiko den “Peru eta Otsoa“, Didau taldearen antzerkia, gozatuz borobilduko dugu ospakizuna.\n2019-03-22 Ipuinen ordua – Kontalaria: Maria\nKategoria Ekintzak, Ipuinak, Ipuinen ordua, Sarrerak 2 apirila, 2019 egilea Elgeta.\nLiburuaren eguna ospatzeko ekintza sorta\nApirilean ospatzen diren haur liburuaren eguna eta liburuaren eguna tarteko hainbat ekintza antolatu ditugu datozen asteetarako. Zain izango gaituzue!\nKategoria Artista liburuak, Ekintzak, Gu ere kontalari, Hitzez-pitz Berbalagun, Ipuinak, Ipuinen ordua, Lehiaketak, Sarrerak, Tailerrak 22 martxoa, 2019 egilea Elgeta.\nOstiralean ipuinen orduaz gozatzeko aukera izango dugu liburutegian:\n3 mailatik gorako gaztetxoek 17:00-17:20\n5 urteko gelatik aurrerako haurrek 17:30-17:50\n2/3 urtetik aurrerako txikitxoek 18:00-18:20 bitarte\n2019-02-15 Ipuinen ordua / Kontalaria: Nagore\nKategoria Ekintzak, Ipuinak, Ipuinen ordua, Sarrerak 20 martxoa, 2019 egilea Elgeta.\nIpuinen ordua izango dugu ostiralean liburutegian eta Nagorek kontatutakoak entzuteko aukera izango dute neska-mutilek hiru saioetan zehar: lehenengo saioa, 17:00-17:20, 8/9 urtetik aurrerako gaztetxoentzat (3.mailatik gora); bigarren saioa, 17:30-17:50, 5/6 urtetik aurrerako haurrentzat (5 urteko gelatik gora); eta hirugarren saioa, 18:00-18:20, 2/3 urtetik aurrerako txikitxoentzat.\n2019-01-18 Ipuinen ordua – Kontalaria: Larraitz\nKategoria Ekintzak, Ipuinak, Ipuinen ordua, Sarrerak 13 otsaila, 2019 egilea Elgeta.\nIpuinen ordua izango dugu ostiralean liburutegian kontalari bolondresei esker. Oraingo honetan Larraitz izango dugu kontu kontari.\nHiru saioen formularekin jarraitzea erabaki zen bolondresek pasaden astean egitasmoaren inguruan egindako bileran, beraz, ordutegiak hauek izango dira:\n17:00-17:20 –> 3. mailatik gorako gaztetxoak (8/9 urte)\n17:30-17:50 –> 5 urteko gelatik aurreako haurrak (5/6 urte)\n18:00-18:20 –> 2/3 urtetik aurrrako txikitxoak\nEgitasmoa aberasteko kontalariak behar ditugu, animatu!\n2018-12-14 Ipuinen ordua – Kontalaria: Iauri\nKategoria Ekintzak, Ipuinak, Ipuinen ordua, Sarrerak 16 urtarrila, 2019 egilea Elgeta.\nIpuinen ordua bilera\nIpuinen ordua egitasmoaren inguruan jarduteko batuko gara liburutegian, asteartea 9, 18:30etan. Hurrengo saioen dinamika, saioen banaketa, formazio tailerrak, etab. izango ditugu mintzagai.\nGogoratu saioak antolatzeko beharrezkoak direla kontalari bolondresak, beraz, denok gonbidatzen zaituztegu parte-hartzera.\nKategoria Ekintzak, Ipuinen ordua, Sarrerak 4 urtarrila, 2019 egilea Elgeta.\nUrteko azken ipuinen ordua\nOstiral honetan liburutegian 2018 urteko azken ipuinen ordua izango dugu. Hiru saiotan banatuta txikitxoek ahozko kontakizun eta ipuinez gozatzeko aukera izango dute liburutegiko epelean.\n2018/11/23 Ipuinen ordua – Kontalaria: Geaxi\nKategoria Ekintzak, Ipuinak, Ipuinen ordua, Sarrerak 12 abendua, 2018 egilea Elgeta.


Erabilera bakarreko plastikoen murrizketa handia prestatzen ari da Gobernua – Ingurumen Aretoa Getxo\nPrevious ArticleMARTXAN GAUDE BERRIRO! EKINTZA AUTOGIDATUAK\nNext ArticleIngurumen Aretoak “Zentro Urdina” izendapena jaso du.\nin Eskolako Agenda21\nEskolan tuperrak erabiliko ditugu, hainbeste erabilpen bakarreko plastiko ordez.\nLurrera zaborra ez dugu botako, eta leku guztietan ikusitako hondakin plastikoak jasoko ditugu.\nPlastikoa erabiltzen dugunean inoiz ez erabili erabilpen bakarreko plastikoa, itsasoetan hondakin gehienak hauek dira eta.\nIrteeretan, plastikozko botilak erabili beharrean, metalezkoak erabiliko ditugu beti (kantinplorak adibidez).\nESKOLAKO AGENDA 21EKO UDAL DIAGNOSTIKOA


Inauterietako larunbat eta igandean dantzatzen dira; goizean puska biltzea egiten da baserriz-baserri eta eguerdian herriko plazan dantzatzen dira inauteri dantzak. Zortziko taldeetan jarduten dute, baina zortziko bi edo hiru talde prestatzen dituzte. Dantzariekin batera, kapitaina, sarjentua eta puskak jasotzen dituzten bi espentzierok parte hartzen dute inauteri ohitura honetan.\nHamar dantzak osatzen dute zikloa: paseoa, lehenengoa, bigarrena, seigarrena, ostiko-dantza, etxe-dantza, lau ostikoak, azken paseoa, makila-dantza eta pala-dantza. Puska biltzean ari direnean, gehienetan etxe-dantza egin ohi dute.\nIrailaren 8an, Amabirjinaren egunean, dantzatu ohi dute soka-dantza Lizartzan. Inauterietako dantzak egin ohi dituen talde berak plazaratzen du soka-dantza. Garai batean inauterietako taldean kapitain eta sarjentu lanak egiten zituztenak izan ohi ziren soka-dantzan aurresku eta atzesku.\nIñauteria. El Carnaval vasco\nGARMENDIA LARRAÑAGA, Juan Gipuzkoa-Donostia Kutxa, Donostia, 1973\nURBELTZ NAVARRO, Juan Antonio Beterri 1, Ikerfolk, Donostia, 1987